text:
Bya ANTHONY SSEMPEREZA NE FRED KAYONGO
- Ku buli basajja 3 omu mutamiivu.
- Ku buli bakazi 5 omu mutamiivu.
- Ku buli bayizi 100 abali mu bisulo10 banywa omwenge
- Ku buli bayizi 10 abasoma nga bava awaka 3 banywa omwenge.
OMUSASEREDOOTI, Rev. Fr. Charles Ntege Lubwama, ow’ekigo ky’e Nsambya obulwadde bumulumidde emyaka egisoba mu 10 era Katonda yazza bibye.
Mikwano gye be baasooka okumulaba nti mulwadde naye nga bwe bakimugamba ng’awakana, bwamala kumukuba wansi enfunda bbiri n’alyoka akitegeera bw’ali omulwadde era obujjanjabi abumazeeko emyezi mukaaga.
Obulwadde obutuusizza Fr. Lubwama ku kino gwe mwenge. Yee waliwo omwenge lwe gufuuka obulwadde era Faaza Lubwama amaze emyaka 10 ng’atawaanyizibwa obulwadde buno abunyumya nga lutabaalo.
Nzaalibwa abagenzi Benedicto Nvule ne Josephine Namande abaabeeranga e Kulambiro.
Taata yali musajja ng’anywa ku mwenge. Twazaalibwa abaana 9 abalenzi 7 n’abawala babiri nga mu ffe mulimu abanywa omwenge n’abatayagala wadde okuwulira ku lusu lwagwo.
Nze okuyiga okunywa omwenge twali ku kabaga ku ssomero nga twetegekera okukola ebigezo eby’akamalirizo ebya S 6.
Nze ne mikwano gyange twebbirira ne tugenda ebweru w’essomero gye twagugula. Nga bwe bagamba nti ekiwoomereze ekingi kizaala enkenku, eno ye yali emmanduso yange ey’okuyiga okunywa omwenge okuzaama era ne gusimbira ddala amakanda mu bulamu bwange.
Bwe nava mu siniya nayingira seminale ya St Mbaaga e Ggaba mu 1991 okutuuka mu 1998 we nafuukira faaza mu kiseera ekyo nnali nnywa wabula nga nneepimira kyokka ng’eno omuze bwe gukula.
Mu kiseera kino naakamala mu busasodooti emyaka 17 nga we nafulumira mu seminale nasindikibwa okuweereza e Muduuma gye namala emyaka 10.
Mu bbanga eryo omwenge nga gwe gunfuga era nga gwawamba obulamu bwange. Omunywi w’omwenge kakongoliro aba yeetaaga kuyambibwa mu bwangu wabula nga naye okuyambibwa alina okusooka okukkiriza ekizibu kye nti munywi. Nali sirina kye nsobola kukola nga sinnateeka mwenge mu ttama.
Mpozzi okwawukanako n’abanywi abalala nze nali sigenda mu bbaala wabula nga ngugula mu bungi ne nguteeka mu firiigi mu kigo olwo ne ndyoka nguwuuta nagwo ne guntegeera.
Faaza Ntege nga yaakafuna obwafaaza.
Olw’okuba namala ebbanga ddene nga sinakkiriza kizibu kyange, kino kyali kizibu abantu okunnyamba okulaba nga nguvaako kubanga nze nali sinnakiraba nti kizibu kya maanyi gye ndi mu bulamu bwange.
Ebiseera ebimu nalemwanga n’okugenda mu Mmisa nga nneekwasa obusongasonga obutaliimu eri abantu be nnina okuweereza so nga omwenge gwali gungoyezza kiyite hangoova.
Okumanya endeku yali enfuukidde endeku, nalina pikipiki yange kwe nali ntambulira nga kasita nguteeka mu ttama ne gulinnya ku mutwe ng’abalina abaana balina okubaggya mu kkubo kuba endiima nali ngyewulira.
Ebiseera ebimu nagendanga ku kituuti nga nnina ebinuubule bye nfunye ku piki ng’enkubye.
Oluvannyuma lw’ebbanga, bakama bange bankyusa ne banzigya e Muduuma ne bantwala ku musomo gw’okwezza obuggya e Namugongo Spiritual Center gye nava ne nfuuka chaplain wa Good Samaritan Sisters e Nalukolongo.
Ekizibu kyange eky’okunywa kyeyongera kugenda mu maaso ne nfuna akabenje wano we nakkiririza nti ddala nneetaaga kuyambibwa.
Ebizibu bye nfunye mu mwenge
Ssente zonna ze nafunanga nazimaliranga mu mwenge ogwa buli kika omuli bbiya, wisiki, walagi n’ebika ebirala bingi.
Famire yange yanvaamu mu kiseera ekyo wadde nnali faaza nga balaba ng’abaswaza n’enkolagana ennungi ne bakama bange bwe tukola emirimu nneekendeera nga kizibu okunzikiririzaamu.
Mu 2006, nafuna akabenje ddekabusa era Katonda yazza bibye bwe nakubwa piki kwe nali ntambulira, nali nvuga ndiima, olw’okuba ku mutwe kwaliko omwenge nalemererwa okuweta obulungi mu kkoona n’enkuba.
Engeri gye Nawangulamu Omwenge
Omunywi w’omwenge kayingo alina kusooka kukkiriza mu mutima gwe nti ddala alina ekizibu n’anoonya engeri gy’asobola okuyambibwamu.
Naggyibwa e Nalukolongo ne ntwalibwa e Nsambya wano naweebwa amagezi n’okuwabulwa era ne mbigoberera. Nga July 2011, natwalibwa e Butabika mu ddwaaliro gye bajjanjabira abakozesa ennyo omwenge n’ebiragala ebirala gye namala emyezi ebiri ne nkomawo mu October nga nteredde.
Okumanya gwali gunzimbyeko akayumba, bwe nava e Butabika naweerezaako emyezi ebiri gyokka ne guddamu ne gumpasa buto ne nzirayo mu mbeera gye nalimu, wano natya ne mmanya nti ekizibu ekyange kiyinza okubeera nga si kyakuwona.
Nazzibwayo e Butabika ne mmalayo emyezi esatu wabula nga mu kiseera kino okuva lwe navaayo siguteekangako mu ttama era natereera. Mpa amagezi abantu abawasiddwa omwenge bakkirize ekizibu kye balina era bakirwanyise n’amaanyi kubanga omwenge bulwadde bwennyini bw’oguyitiriza.
Omuntu ali mu mbeera eno teyeetaaga kusekererwa kubanga ebiseera ebisinga baba tebakyagala wabula gubeera muze nga gwe gwamukwata era aba ayagala kuyambibwa buyambibwa mu bwangu okusobola okudda mu nteeko.
Ekifo kya Serenity awajjanjabirwa abatawaanyizibwa omwenge.
Abajjanjaba omwenge kye boogera
Emmanuel Mubangizi dayirekita w’ekifo kya Serenity Centre e Kabulamuliro- Bwebajja agamba: Omwenge kye kimu ku bizibu eby’amaanyi eggwanga lyaffe lye birina. Tegutya myaka, bayivu, bakyala, bakadde n’abavubuka bonna gubazinya luguje.
Wano ku kitebe kyaffe ekyatuweebwa Ssaabasumba Dr. Cyprian Kizito Lwanga. tujjanjaba abalwadde b’omwenge abawera era nga buli luvannyuma lwa myezi esatu n’omukaaga tusiibula abasukka mu 80. Mu bano mulimu abayizi, abalamuzi, badokita, balooya, bannaddiini n’abasomesa.
Obubonero kw’olabira obulwadde bw’omwenge
- Omuntu bw’atandika okwogera nti bwe mba sinywedde ku mwenge, sikola mulimu, oba sseebaka oyo mulwadde.
- Omuzadde bw’atandika okulwana mu maka ng’anywedde ku mwenge.
- Omuntu bw’anywa n’atandika okulwanira gy’agunyweredde buli kadde.
- Omukozi bw’atandika okwosaayosa, n’okugenda ku mulimu mu ngoye eziddugala.
- Okukeesezanga mu kinywero.
- Entalo ne bakozi banne.
- Okwerwazalwaza.
Enzijjanjaba y’omwenge
Omulwadde bw’ajja gyetuli tumuyisa mu mitendera egy’enjawulo.
1 Tusooka okumwekebejja nga tukebera omusaayi gwe ne tulaba amaanyi g’omwenge agali mu mubiri.
Tukebera ebitundu by’omubiri ebikola okulaba oba omwenge gubiwomoggodde era wano we tusinziira ne tumuwa eddagala, ebbanga lyonna ly’anaamala naffe nga tumujjanjaba.
Bw’aba alina obulwadde bwonna bwe yafuna okugeza ng’ekibumba kyonoonese oba amawuggwe, olwo tumufunira omusawo ne tutandikira kw’ekyo okujjanjaba.
2 Tukebera obwongo ne tunoonyereza, embeera gyebuliko oba omuntu gwamuleetera okwerabiralabira, amaddu nga buli lw’anywa ayagala kwegatta, okulwanalwana, okuyombayomba, okusekaaseka, n’ebirala. Buno tubuzza mpolampola ne tumulaga n’obulabe obuli mw’ebyo.
3 Okubaliisa obulungi, emirundi etaano olunaku, emmere n’ebibala.
4 Tubawa emisomo gy’okubudaabuda buli lunaku.
5 Tufuba okubawa emmere ey’omwoyo nga tuyita mu kusaba n’okutendereza.
6 Tetubakkiriza kufuluma bweru, balina kubeera naffe ebbanga lye bamala nga bajjanjabwa.
7 Tubagezesa, ne tubasindika eka ate ne tubayita oba okubagwako nga tebamanyi.
Ani avunaanyizibwa ku balwadde b’omwenge?
- Famire zaabwe zibalaba ne batubuulira ekizibu kyabwe era ne babaleeta okujjanjabwa.
- Mikwano gyabwe ne baliraanwa.
- Abakozesa balina okutunuulira abakozi baabwe era buvunaanyizibwa bwabwe okubabuulira.
- Amasomero nago gavunaanyzibwa ku bayizi n’okubalondoola.
- Amasinzizo nago gavunaanyizibwa ku balwadde b’omwenge.
- Gavumenti mu kuyamba abalwadde b’omwenge.
- Poliisi nayo evunaanyzibibwa ku balwadde b’omwenge.
Obulabe omwenge
- Amaka mangi gasasisse.
- Abantu abamu babba ebintu awaka ne babitunda.
- Abamu bafudde ebitundu byabwe eby’omubiri ebimu.
- Abavuga mmotoka nga banywedde bakoze obubenje obusse abantu.
Okusinziira ku mukutu gw’amawulire ogwa CNN nga March 15, 2013, Uganda ekwata ekifo ekisooka mu kunywa omwenge mu Afrika ate mu nsi yonna ekwata kya munaana.
Wano tusinga kufuna abantu abava mu bitundu by’amasekkati ga Buganda, Buvanjuba ne Bugwanjuba.
Lipoota kye zigamba
Okunoonyereza okwakolebwa ekitongole ky’ebyobulamu eky’ensi yonna ekya World Health Organisation ku Uganda kwalaga nti, ku buli basajja 3 omu akozesa omwenge.
Ku buli bakazi 5 omu anywa omwenge.
Abayizi 100 abali mu bisulo 10 banywa omwenge.
Abayizi 10 abasoma nga bava awaka 3 banywa omwenge.
Lipoota ya tulafiki eya 2010-2011, eraga nti obubenje 199 bwe bwaleetebwa abavuga nga batamidde, ate eya 2012-2013 eraga nti obubenje 299 bwe bwaleetebwa abavuga nga batamidde.


c: text/html

text:
Zabbuli Psalms
Chapter 102
1 Wulira okusaba kwange, ai Mukama, Okukaaba kwange kutuuke gy'oli.
2 Tonkisa maaso go ku lunaku olw'okunakuwala kwange: Otege okutu kwo we ndi; Ku lunaku lwe nkoowoolerako ompitabe mangu.
3 Kubanga ennaku zange ziggwaawo ng'omukka, N'amagumba gange gookebwa ng'omumuli.
4 Omutima gwange gwokeddwa, guwotose ng'omuddo; Kubanga neerabira okulya emmere yange.
5 Olw'eddoboozi eryokusinda kwange Amagumba gange geegasse n'omubiri gwange.
6 Nninga kimbala ow'omu dduungu Nfuuse ng'ekiwuugulu eky'omu nsiko.
7 Ntunula, era nfuuse Ng'enkazaluggya etuula ku kitikkiro yokka.
8 Abalabe bange bazibya obudde okunvuma; Abandalukidde bandayira.
9 Kubanga ndidde evvu ng'omugaati, Era ntabudde kye nnywedde n'amaziga.
10 Olw'okunyiiga kwo n'obusungu bwo: Kubanga wannonda n'onsuula.
11 Ennaku zange ziri ng'ekisiikirize ekiggwaawo; Era mpotose ng'omuddo.
12 Naye ggwe, ai Mukama, onoobeereranga ennaku zonna: N'ekijjukizo kyo okutuusa emirembe gyonna.
13 Oligolokoka, olisaasira Sayuuni: Kubanga obudde butuuse okumusaasira, Weewaawo, obudde obwalagirwa butuuse.
14 Kubanga abaddu bo basanyukira amayinja ge, Era basaasira enfuufu ye.
15 Bwe gatyo amawanga gonna galitya erinnya lya Mukama, Ne bakabaka bonna ab'ensi balitya ekitiibwa kyo:
16 Kubanga Mukama azimbidde ddala Sayuuni, Alabikidde mu kitiibwa kye;
17 Alowoozezza okusaba kw'abo abafiiriddwa, So tanyoomye kusaba kwabwe.
18 Ekyo kiriwandiikirwa emirembe egirijja: N'eggwanga eriritondebwa liritendereza Mukama.
19 Kubanga atunuulidde wansi ng'ayima ku watukuvu we awagulumivu; Mukama yalaba ensi ng'ayima mu ggulu;
20 Okuwulira okusinda kw'omusibe; Okusumulula abo abateekerwawo okufa;
21 Abantu balyoke batenderenga erinnya lya Mukama mu Sayuuni N'ettendo lye mu Yerusaalemi;
22 Amawanga bwe galikuŋŋaana awamu, N'amatwale, okuweereza Mukama.
23 Yakendeeza ku maanyi gange mu kkubo; Yasala ku nnaku zange.
24 Ne njogera nti Ai Katonda wange, tontwalira ddala ng'ennaku zange tezinnaggwaawo: Emyaka gyo gibeerera emirembe gyonna.
25 Edda n'edda watandika ensi; N'eggulu gwe mulimu gw'emikono gyo.
26 Ebyo biriggwaawo, naye ggwe onoobeereranga: Weewaawo, ebyo byonna birikaddiwa ng'ekyambalo; Olibiwaanyisa ng'ekyambalo, n'ebyo biriwaanyisibwa:
27 Naye ggwe oba bumu, N'emyaka gyo tegirikoma.
28 Abaana b'abaddu bo banaabeerangawo. N'ezzadde lyabwe linaanywezebwanga mu maaso go.

robotstxt: allowed

filter: keep


text:
Olubereberye - Genesis
Essuula 36
1 N'okuzaala kwa Esawu (ye Edomu) kwe kuno.
2 Esawu yawasa ku bawala ba Kanani; Ada muwala wa Eroni Omukiiti, ne Okolibama muwala wa Ana, omuwala wa Zibyoni Omukiivi;
3 ne Basimansi omuwala wa Isimaeri, muganda wa Nebayoosi.
4 Ada n'azaalira Esawu Erifaazi; ne Basimansi n'azaala Leweri:
5 ne Okolibama n'azaala Yewusi, ne Yalamu, ne Koola: abo be batabani ba Esawu, abaamuzaalirwa mu nsi ya Kanani.
6 Esawu n'addira bakazi be ne batabani be ne bawala be, n'abantu bonna abaali mu nnyumba ye, n'ebisibo bye n'ensolo ze zonna, n'ebintu bye byonna, bye yakuŋŋaanyiza mu nsi ya Kanani; n'agenda mu nsi endala n'abeera wala ne muganda we Yakobo.
7 Kubanga ebintu byabwe byali bingi bwe biti n'okuyinza tebaayinza kutuula wamu; n'ensi gye baatuulamu teyabayinza olw'ebisibo byabwe.
8 Esawu n'atuula ku lusozi Seyiri: Esawu ye Edomu.
9 N'olulyo lwa Esawu jjajja wa Abaedomu abaali ku lusozi Seyiri lwe luno:
10 batabani ba Esawu amannya gaabwe ge gano: Erifaazi omwana wa Ada omukazi wa Esawu, Leweri omwana wa Basimansi omukazi wa Esawu.
11 Ne batabani ba Erifaazi Temani, Omali, Zefo, ne Gatamu, ne Kenazi.
12 Ne Timuna yali muzaana wa Erifaazi omwana wa Esawu; n'azaalira Erifaazi Amaleki; abo be baana ba Ada omukazi wa Esawu.
13 N'abaana ba Leweri baabano; Nakasi, ne Zeera, Samma, ne Mizza: abo be baali abaana ba Basimansi omukazi wa Esawu.
14 N'abaana ba Okolibama omwana wa Ana, omwana wa Zibyoni, omukazi wa Esawu: n'azaalira Esawu Yewusi, ne Yalamu, ne Koola.
15 Abaana ba Esawu abaalya obwami baabano: abaana ba Erifaazi omubereberye wa Esawu; omukungu Temani, omukungu Omali, omukungu Zefo, omukungu Kenazi,
16 omukungu Koola, omukungu Gatamu, omukungu Amaleki: abo be bakungu abaava mu Erifaazi mu nsi ya Edomu; abo be baana ba Ada.
17 N'abaana ba Leweri omukungu wa Esawu baabano; omukungu Nakasi, omukungu Zecra, omukungu Samma, omukungu Mizza: abo be bakungu abaava mu Leweri mu nsi ya Edomu; abo be baana ba Basimansi omukazi wa Esawu.
18 N'abaana ba Okolibama omukazi wa Esawu baabano; omukungu Yewusi, omukungu Yalamu, omukungu Koola: abo be bakungu abaava mu Okolibama omuwala wa Ana, mukazi wa Esawu.
19 Abo be baana ba Esawu, n'abo be bakungu baabwe: oyo ye Edomu.
20 Abaana ba Seyiri Omukooli, be baatuulanga mu nsi, baabano; Lotani ne Sobali ne Zibyoni ne Ana,
21 ne Disoni ne Ezeri ne Disani: abo be baami abaava mu Bakoli, be baana ba Seyiri mu nsi ya Edomu.
22 N'abaana ba Lotani be bano Koli ne Kemamu; ne mwannyina Lotani ye Timuna.
23 N'abaana ba Sobali baabano; Aluvani ne Manakasi ne Ebali, Sefo ne Onamu.
24 N'abaana be Zibyoni baabano; Aya ne Ana: Ana ye oyo eyalaba enzizi z'amazzi agabuguma mu ddungu, bwe yali alunda endogoyi za Zibyoni kitaawe.
25 N'abaana ba Ana baabano; Disoni ne Okolibama omuwala wa Ana.
26 N'abaana ba Disoni baabano; Kemudaani ne Esubani ne Isulani ne Kerani.
27 Abaana ba Ezeri baabano; Birani ne Zaavani ne Akani.
28 Abaana ba Disani baabano; Uzi ne Alani.
29 Abaami abaava mu Bakooli baabano; omwami Lotani, omwami Sobali, omwami Zibyoni, omwami Ana,
30 omwami Disoni, omwami Ezeri, omwami Disani: abo be baami abaava mu Bakoli, ng'abaami baabwe bwe baali mu nsi ya Seyiri.
31 Ne bassekabaka abaafuga mu nsi ya Edomu, nga tewannafuga kabaka yenna abaana ba Isiraeri, baabano.
32 Bera omwana wa Byoli n'afuga mu Edomu; n'ekibuga kye erinnya lyakyo Dinukaba.
33 Bera n'afa, Yobabu omwana wa Zeera ow'e Bozula n'alya obwakabaka mu kifo kye.
34 Yobabu n'afa, Kusamu ow'ensi ya Abatemami n'alya obwakabaka mu kifo kye.
35 Kusamu n'afa, Kadadi omwana wa Bedadi, eyakuba Midiyaani mu nnimiro ya Mowaabu, n'alya obwakabaka mu kifo kye: n'ekibuga kye erinnya lyakyo Avisi.
36 Kadadi n'afa, Samula ow'e Masuleka n'alya obwakabaka mu kifo kye.
37 Samula n'afa, Sawuli ow'e Lekobosi ekiriraana n'omugga n'alya obwakabaka mu kifo kye.
38 Sawuli n'afa, Baalukanani omwana wa Akubooli n'alya obwakabaka mu kifo kye.
39 Baalukanani omwana wa Akubooli n'afa, Kadali n'alya obwakabaka mu kifo kye: n'ekibuga kye erinnya lyakyo Pawu; ne mukazi we erinnya lye Meketaberi, omwana wa Matuledi, omwana wa Mezakabu.
40 N'amannya g'abaami abaava mu Esawu, ng'ebika byabwe, n'ebifo byabwe, n'amannya gaabwe bwe biri, gaagano; omwami Timuna, omwami Aluva, omwami Yesesi;
41 omwami Okolibama, omwami Era, omwami Pinoni;
42 omwami Kenazi, omwami Temani, omwami Mibuzali;
43 omwami Magudyeri, omwami Iramu: abo be baami ba Edomu, nga bwe baatuulanga mu nsi ey'obutaka bwabwe. Oyo ye Esawu jjajja wa Abaedomu.


text:
Zabbuli Psalms
Chapter 45
1 Omutima gwange gujjudde musera ekigambo ekirungi: Njogera ebigambo bye mpandiise bya kabaka: Olulimi lwange ye kkalaamu ey'omuwandiisi omwangu.
2 Ggwe osinga abaana b'abantu obulungi; Ekisa kifukiddwa ku mimwa gyo: Katonda kyeyava akuwa omukisa emirembe gyonna.
3 Weesibe ekitala kyo mu kiwato kyo, ggwe ow'amaanyi. Kye kitiibwa kyo n'obukulu bwo.
4 Ne mu bukulu bwo weebagale owangule, Olw'amazima n'obuwombeefu n'obutuukirivu: N'omukono gwo ogwa ddyo gulikuyigiriza eby'entiisa.
5 Obusaale bwo bwa bwogi; Amawanga gagwa wansi mu maaso go; Buli mu mutima gw'abalabe ba kabaka.
6 Entebe yo, ai Katonda, ya lubeerera emirembe gyonna: Omuggo ogw'obutuukirivu gwe muggo ogw'obwakabaka bwo.
7 Wayagala obutuukirivu, wakyawa obubi: Katonda, Katonda wo, kyavudde akuteekako Amafuta ag'essanyu okusinga banno.
8 Ebyambalo byo byonna biwunya kaloosa mooli ne akaloosi ne kasiya; Mu mayumba ag'amasanga ennanga zikusanyusizza.
9 Mu bakyala bo mulimu abambejja: Ku mukono gwo ogwa ddyo kaddulubaale ayimirira ng'ayambadde zaabu ya Ofiri.
10 Wulira, omuwala, olowooze, otege okutu kwo; Era weerabire ekika kyammwe, n'ennyumba ya kitaawo;
11 Bw'atyo kabaka anaayagalanga obulungi bwo: Kubanga ye Mukama wo; era omusinze.
12 N'omuwala wa Ttuulo alijja n'ekirabo; Era n'abagagga ab'omu bantu balikwegayirira ekisa kyo.
13 Omuwala wa kabaka munda mu lubiri wa kitiibwa kyereere: Olugoye lwe lukoleddwamu ne zaabu.
14 Anaaleetebwa eri kabaka ng'ayambadde eby'amabala: Bawala banne abamugoberera Banaaleetebwa gy'oli.
15 Banaaleetebwa n'okusanyuka n'okujaguza: Banaayingira mu nnyumba ya kabaka.
16 Awali bakitaawo wanaabeeranga abaana bo, B'olifuula abalangira mu nsi zonna.
17 Najjukizanga erinnya lyo emirembe gyonna: Amawanga kyeganaavanga kwebaza emirembe n'emirembe.


text:
1 Ebyomumirembe 1 Chronicles
Chapter 3
1 Era bano be baali batabani ba Dawudi, abaamuzaalirwa e Kebbulooni: omubereberye Amunoni, omwana wa Akinoamu Omuyezuleeri; ow'okubiri Danyeri, omwana wa Abbigayiri Omukalumeeri;
2 ow'okusatu, Abusaalomu, omwana wa Maaka muwala wa Talumayi kabaka w'e Gesuli; ow'okuna Adoniya omwana wa Kaggisi;
3 ow'okutaano Sefatiya, omwana wa Abitali; ow'omukaaga Isuleyamu, gwe yazaala mu Eggulaasi mukazi we.
4 Yazaalirwa abaana mukaaga e Kebbulooni; era yafugira eyo emyaka musanvu ko emyezi mukaaga: ne mu Yerusaalemi n'afugira emyaka amakumi asatu mu esatu.
5 Era bano be baamuzaalirwa mu Yerusaalemi: Simeeya, ne Sobabu, ne Nasani, ne Sulemaani, bana, abaana ba Basusuwa muwala wa Ammiyeri:
6 ne Ibukali, ne Erisaama, ne Erifereti;
7 ne Noga, ne Nefegi, ne Yafiya;
8 ne Erisaama, ne Eriyada, ne Erifereti, mwenda.
9 Abo bonna baali batabani ba Dawudi, obutassaako baana ba bazaana; era Tamali yali mwannyinnaabwe.
10 Ne Lekobowaamu ye yali mutabani wa Sulemaani, mutabaai we Abiya, mutabani we Asa, mutabani we Yekosafaati;
11 mutabani we Yolaamu, mutabani we Akaziya, mutabani we Yowaasi;
12 mutabani we Amaziya, mutabani we Azaliya, mutabani we Yosamu;
13 mutabani we Akazi, mutabani we Keezeekiya, mutabani we Manase;
14 mutabani we Amoni, mutabani we Yosiya.
15 Ne batabani ba Yosiya; omubereberye Yokanani, ow'okubiri Yekoyakimu, ow'okusatu Zeddekiya, ow'okuna Sallumu.
16 Ne batabani ba Yekoyakimu: Yekoniya mutabani we, Zeddekiya mutabani we.
17 Ne batabani ba Yekoniya omusibe; Seyalutyeri mutabani we,
18 ne Malukiramu, ne Pedaya, ne Senazzali, Yekamiya, Kosama, ne Nedabiya.
19 Ne batabani ba Pedaya; Zerubbaberi, ne Simeeyi: ne batabani ba Zerubbaberi; Mesullamu, ne Kananiya; ne Seromisi yali mwannyinaabwe:
20 ne Kasuba, ne Okeri, ne Berekiya, ne Kasadiya; Yusabukesedi, bataano.
21 Ne batabani ba Kananiya; Peratiya, ne Yesukaya: batabani ba Lefaya, batabani ba Alunani, batabani ba Obadiya, batabani ba Sekaniya.
22 Ne batabani ba Sekaniya; Semaaya: ne batabani ba Semaaya; Kattusi, ne Igali, ne Baliya, ne Neyaliya, ne Safati, mukaaga.
23 Ne batabani ba Neyaliya; Eriwenayi, ne Kizukiya, ne Azulikamu, basatu.
24 Ne batabani ba Eriwenayi; Kodaviya, ne Eriyasibu, ne Peraya, ne Akkubu, ne Yokanani, ne Deraya, ne Anani, musanvu.


text:
Olubereberye - Genesis
Essuula 15
1 Oluvannyuma lw'ebyo ekigambo kya Mukama ne kijjira Ibulaamu mu kwolesebwa, nga kyogera nti Totya, Ibulaamu: nze ngabo yo, n'empeera yo ennene ennyo.
2 Ibulaamu n'ayogera nti Ai Mukama Katonda, onompa ki, kubanga ntambula nga sirina mwana, naye alirya ennyumba yange ye Ddamesiko Erieza?
3 Ibulaamu n'ayogera nti Laba, nze tompadde zadde: era, laba, eyazaalirwa mu nnyumba yange ye musika wange.
4 Era, laba, ekigambo kya Mukama ne kimujjira, nga kyogera nti Omuntu oyo taliba musika wo; naye aliva mu ntumbwe zo ggwe ye aliba omusika wo.
5 N'amufulumya ebweru, n'ayogera nti Tunuulira eggulu kaakano, obale emmunyeenye, bw'onooyinza okuzibala: n'amugamba nti Ezzadde lyo bwe liriba bwe lityo.
6 N'akkiriza Mukama; n'akumubalira okuba obutuukirivu.
7 N'amugamba nti Nze, Mukama eyakuggya mu Uli eya Abakaludaaya, okukuwa ensi eno okugisikira.
8 N'ayogera nti Ai Mukama Katonda, kiki ekinantegeeza nga ndigisikira?
9 N'amugamba nti Ontwalire ente enkazi eyaakamaze emyaka esatu, n'embuzi enkazi eyaakamaze emyaka esatu, n'endiga ensajja eyaakamaze emyaka esatu, ne kaamukuukulu, n'ejjiba etto.
10 Ne yeetwalira ebyo byonna, n'abyasaamu wakati, n'ateeka ebitundu bibiri bibiri nga birabagana: naye ebinyonyi n'atabyaasaamu.
11 N'amasega ne gagwa ku mirambo, Ibulaamu n'agagoba.
12 Awo enjuba bwe yali ng'egwa, otulo otungi ne tugwa ku Ibulaamu; era, laba, entiisa ey'ekizikiza ekikutte n'emugwako.
13 N'agamba Ibulaamu nti Tegeerera ddala ng'ezzadde lyo liriba ggenyi mu nsi eteri yaabwe, era balibaweereza; era balibabonyezabonyeza emyaka bina;
14 era n'eggwanga eryo, lye baliweereza, ndirisalira omusango: ne balyoka bavaamu nga balina ebintu bingi.
15 Naye ggwe oligenda awali bajjajja bo n'emirembe; oliziikibwa bw'olimala okuwangaala obulungi.
16 Ne mu mirembe egy'okuna balikomawo nate wano: kubanga obutali butuukirivu obw'Omwamoli tebunnatuukirira.
17 Awo, enjuba bwe yamala okugwa, ekizikiza nga kikutte, laba, ekikoomi ekinyooka n'omumuli ogwaka ne biyita wakati awali ebitundu ebyo.
18 Ku lunaku olwo Mukama n'alagaana ne Ibulaamu, ng'ayogera nti Ezzadde lyo ndiwadde ensi eno, okuva ku mugga ogw'e Misiri okutuuka ku mugga omunene, omugga Fulaati:
19 Omukeeni, n'Omukenizi, n'Omukadumooni,
20 n'Omukiiti, n'Omuperizi, n'Abaleefa,
21 n'Omwamoli, n'Omukanani, n'Omugirugaasi, n'Omuyebusi.


text:
Isaaya Isaiah
Chapter 20
1 Mu mwaka Talutani mwe yajjira e Asudodi, Salugoni kabaka w'e Bwasuli bwe yamugaba, n'alwana ne Asudodi n'akimenya;
2 mu biro ebyo Mukama n'ayogerera mu Isaaya mutabani wa Amozi, nti Genda osumulule ekibukutu mu kiwato kyo era onaanule engatto yo mu kigere kyo. N'akola bw'atyo ng'atambula bwereere nga talina na ngatto.
3 Mukama n'ayogera nti Ng'omuddu wange Isaaya bwe yatambulira emyaka esatu obwereere nga talina na ngatto okuba akabonero n'ekyewuunyo ku Misiri ne ku Kuusi;
4 bw'atyo kabaka w'e Bwasuli bw'alitwalira ddala abasibe ab'e Misiri, n'abo abagobebwa ab'e Kuusi, abato n'abakulu nga bali bwereere nga tebalina na ngatto, n'amatako gaabwe nga tegabikkiddwako, okukwasa Misiri ensonyi.
5 Era balikeŋŋentererwa balikwatibwa ensonyi, olwa Kuusi essuubi lyabwe, n'olwa Misiri ekitiibwa kyabwe.
6 N'oyo atuula ku ttale lino ery'ennyanja alyogerera ku lunaku luli nti Laba, bwe lifaanana bwe lityo essuubi lyaffe, gye twaddukira okubeerwa okulokoka eri kabaka w’e Bwasuli: naffe tuliwona tutya ffe?


text:
Isaaya Isaiah
Chapter 43
1 Naye kaakano bw'atyo bw'ayogera Mukama eyakutonda, ggwe Yakobo, era eyakubumba, ggwe Isiraeri, nti Totya, kubanga nakununula; nakuyita erinnya lyo, oli wange.
2 Bw'onooyitanga mu mazzi, naabeeranga naawe; ne mu migga, tegirikusaanyaawo: bw'onootambulanga okuyita mu muliro, toosiriirenga; so n'omuliro tegulyakira ku ggwe.
3 Kubanga nze ndi Mukama Katonda wo, Omutukuvu wa Isiraeri, omulokozi wo; nawaayo Misiri okuba ekinunulo kyo, Kuusi ne Seba ku lulwo.
4 Kubanga wali wa muwendo mungi mu maaso gange, era wa kitiibwa, nange nakwagala; kyendiva mpaayo abasajja ku lulwo n'amawanga ku lw'obulamu bwo.
5 Totya; kubanga nze ndi wamu naawe: ndireeta ezzadde lyo okuliggya ebuvanjuba ne nkukuŋŋaanya okuva ebugwanjuba;
6 ndigamba obukiika obwa kkono nti Waayo; n'obukiika obwa ddyo nti Togaana nabo; leeta batabani bange okubaggya ewala ne bawala bange okuva ku nkomerero y'ensi;
7 buli muntu eyatuumibwa erinnya lyange era gwe nnatondera ekitiibwa kyange; nze namubumba; weewaawo, namukola.
8 Fulumya abazibe b'amaaso abalina amaaso n'abaggavu b'amatu abalina amatu.
9 Amawanga gonna gakuŋŋaanyizibwe wamu n'abantu beetabe: ani ku bo ayinza okubuulira ekyo n'atulaga ebyasooka okubaawo? baleete abajulirwa baabwe baweebwe obutuukirivu: oba bawulire boogere nti Bya mazima.
10 Mmwe muli bajulirwa bange, bw'ayogera Mukama n'omuweereza wange gwe nnalonda mulyoke mumanye munzikirize mutegeere nga nze nzuuyo; tewali Katonda eyabumbibwa okusooka nze, so tewaliba alinziririra.
11 Nze, nze mwene, nze Mukama so tewali mulokozi wabula nze.
12 Nze nabuulira era nalokola era nalaga, so tewabanga mu mmwe katonda mulala: kye mubeeredde abajulirwa bange, bw'ayogera Mukama, nange ndi Katonda.
13 Weewaawo, omusana kasookedde gubaawo era nze nzuuyo; so tewali ayinza okuwonya mu mukono gwange: ndikola omulimu, era ani ali guziyiza?
14 Bw'atyo bw'ayogera Mukama omununuzi wammwe, Omutukuvu wa Isiraeri, nti Ku lwammwe natuma e Babulooni, era ndibaserengesa bonma ng'abadduse, be Bakaludaaya, mu byombo eby'okusanyuka kwabwe.
15 Nze ndi Mukama Omutukuvu wammwe, Omutonzi wa Isiraeri, Kabaka wammwe.
16 Bw'atyo bw'ayogera Mukama akuba oluguudo mu nnyanja n'ekkubo mu mazzi ag'amaanyi.
17 afulumya eggaali n'embalaasi eggye n'obuyinza; bagalamira wamu, tebaligolokoka; bazikiridde, bazikidde ng'enfuuzi: nti
18 Temujjukira ebyasooka okubaawo, so temulowooza bigambo bya dda.
19 Laba, ndikola ekigambo ekiggya kaakano kirirabika; temulikimanya ndikuba oluguudo ne mu lukoola, ne ndeeta emigga mu ddungu.
20 Ensolo ez'omu nsiko zirinzisaamu ekitiibwa, ebibe ne bamaaya kubanga ngaba amazzi mu lukoola n'emigga mu ddungu, okunywesa abantu bange, abalonde bange:
21 abantu be nneebumbira nzekka boolesenga ettendo lyange.
22 Naye tonkaabiranga, ggwe Yakobo; naye wantamwa, ggwe Isiraeri.
23 Tondeeteranga nsolo ntono ey'ebibyo ebiweebwayo ebyokebwa; so tonzisaamu kitiibwa na ssaddaaka zo. Sikuweerezesanga n'ebiweebwayo so sikukooyesanga na mugavu.
24 Tonguliranga mmuli mpoomerevu na ffeeza, so tonzikusanga na masavu ga ssaddaaka zo naye ggwe wampeerezesa n'ebibi byo, wankooyesa n'obutali butuukirivu bwo.
25 Nze, nze mwene, nze nzuuyo sangula ebyonoono byo ku lwange nze; so sirijjukira bibi byo.
26 Njijukiza; tuwoze fembi: leeta ensonga yo olyoke oweebwe obutuukirivu.
27 Kitaawo eyasooka yayonoona n'abategeeza bo bansobya.
28 Kyendiva nvumisa abakulu ab'omu watukuvu, era ndifuula Yakobo ekikolimo ne Isiraeri ekivume.


text:
EBY’AMABANJA ga landiroodi biba bikyagenda mu maaso, omugagga w’e Gayaza n’asitula enkundi ng’ayagala abaali mu buzigo obwali mu ttaka lye bagende oluvannyuma lw’emyezi omukaaga gye yabawa mu notisi okuggwaako.
Mu baalina okugenda mwe mwali ne Nakijoba mwannyina Ziraba. Wadde nga yayagala nnyo okufuna akazigo mu Ziroobwe naye tekyasoboka ate ng’obwa ssente ensaamusaamu buli ku sitandadi ya wansi nnyo!
Olunaku olw’okusenguka nga lutuuse mwannyina Ziraba yalabibwako ng’azze okumuyambako okutegeka ebintu bye.
“Ndabye nnyo okuva wano, kuba mbadde ntandise okufuna bakasitoma ng’olunaku nsobola okufunayo omutwalo oba okusingawo,” Nakijoba ajuliridde.
Ebintu ebisinga baabitwalira ku booda okutuuka e Wobulenzi okuggyako ekitanda ne kabada nga bino yabiteresa awantu abinone oluvannyuma. “Kambuuze, mwana wa ssebo ssenga wa mulamu yaddayo ewa Kapere nawulirako nti gye mwali mumusuliza yavaayo ng’ayitiridde olugezigezi?”
KO ZIRABA: Ebikwata ku ssengaffe oyo bwe mbikunyumiza tusulawo, oli wa mateeka mazibu, singa tekibadde ki nze abadde atuuse n’okungoba awaka mbalekewo ne muwalawe. Ggwe ssebo muntu wa wa ayagala mwebake ng’enkoko ku ssaawa bbiri ez’ekiro? Leediyo bw’eyogera nti emuwogganira, akawunga yakagaana, ayagala matooke, bummonde na muceere lwe batafumbye ebyo talya kyakiro, oli yasoba.
NAKIJOBA: Kati oba akyaliyo nze ng’enda kusula wa? Lwaki tadda wa bba. Ndaba yali tayagala owase muwala we ate kati ewuwo yanoonyawo ki?
ZIRABA: Muwala we yagezaako okumuwooyawooya adde ewa bba, n’amwogerera ebigambo n’okutuusa kati tewali anyega munne, balinga bakazibaggya.
NAKIJOBA: Mumundekere nze ng’enda kumubabula, adde ewa bba nga teyeesiikidde kanyeebwa. Obufumbo bwe bwamulema kati ayagala kwonoona bubwo ekyo nedda tekijja kubaawo.
Nga batuuse e Wobulenzi mu kasana akaali kaaka nga omuliro Ziraba ne mwannyina baasanga Nalubowa, ssenga wa bannange atudde mu kisiikirize ky’omuti oguli mu luggya. Yalabika nga yeekanze okulaba Nakijoba ng’ajjidde mu ntwala y’ebintu, wabula teyasituka we yali.
Oluvannyuma lw’okuyingiza ebintu Nakijoba yatandikirawo okwekola obusolo. Mu ngeri eyali esoomooza ssenga Nalubowa, yabuuza mwannyina mu ddoboozi eddene: “Ate gino emifaliso egiri mu ddiiro baki abagisulako bano abaanoba mu babbaabwe wano we baafuula amaka gaabwe? Singa baali bamanyi nti ebizibu biyinza okubatuukako bandibadde tebeefuula muziziko mu bufumbo bwammwe! Ebyo byonna abyogera asuula mu matu ga ssenga Nalubowa.
Nakijoba yagenda mu maaso n’okwekaamwana: Wadde nga mweyisa Kizungu, osobola otya okusula mu luumu emu ne ssengaawo omuntu alina bba?
Nalubowa yalaba kimuyitiriddeko n’asituka mu muti we yali atudde ne yeeyongerayo. Mu kiseera kino ne Nakintu we yakomerawo.
Yasooka kugenda kubuuza ku ssengaawe gwe yasanga ng’omumwa gumuli mu nnyindo era yamuddamu ng’akoona omumiro.
Ku bino ssenga by’awulidde anaatuula? Linda ebijja.


text:
ABADDE omumyuka wa Pulezidenti wa FUFA owookubiri, Mujib Kasule yalekulidde wabula abamu ensonga eno bagibalaatiddemu.
Wadde kiraabu ya Mujib eya Proline yasaliddwaako mu 'supa', eno si y'ensonga lwaki yalekulidde wabula abadde akolera mu buzibu.
Rogers Mulindwa
Ng'omwagazi w’omupiira, Mujib yali asazeewo agumire embeera naye ndowooza emuyitiriddeko.
Nga nkyali mu FUFA, abakungu okuva mu FIFA nga bakulembeddwaamu Ashford Mamelodi bajja mu Uganda okusisinkana abantu ab'enjawulo.
Baalina okusooka kusisinkana pulezidenti Moses Magogo n’abamyuka be wabula ekyewuunyisa, Magogo yafulumya pulogulaamu nga Mujib tamubalidde mu bamyuka be.
Nagenda ewa Magogo annyinnyonnyole wabula n'avumbeera ne mmwesonyiwa. Oluvannyuma, Mujib yassibwa ku lukalala naye Magogo tekyamuyisa bulungi.
Mu mpaka za CHAN ezaali e South Afrika, Magogo yayombesa Mujib olw’okukkiriza omugagga Ivan Ssemwaga okuwa
abasambi ba Cranes obukadde 10. Magogo yali ayagala ensimbi zino zikwasibwe ye ng'ate Mujib ayagala ziweebwe abasambi butereevu. Kino nakyo kyayongera okulaga obuzibu wakati waabwe.
Okusinziira ku kiwandiiko ekyavudde mu FUFA, baasabye Mujib asigale ng'akyakola okutuuka mu August lwe balituula mu ttabamiruka. Bino byonna bya kubuzaabuuza kuba kirabika Mujib abadde kizibu gye bali.
Abadde afuuse muziziko mu pulaani za Magogo omuli n’eky'okukomyawo Kavuma Kabenge mu kuddukanya liigi ya Uganda.
Okumufulumya kye kibadde kirina okukolebwa abakulu basobole okukola ebyabwe nga bwe baagala.
rogersmulindwa43@gmail.com
(0772751829/ 0701520115)


text:
Olowooza Ki ku Biseera eby’Omu Maaso?
Embeera y’ensi . . .
eneesigala nga bw’eri?
eneeyongera kwonooneka?
eneetereera?
BAYIBULI KY’EGAMBA
“Katonda . . . alisangula buli zziga mu maaso gaabwe era tewalibaawo kufa nate, newakubadde okukungubaga, newakubadde okukaaba newakubadde obulumi. Ebintu eby’olubereberye biriba biweddewo.”
ENGERI GY’OJJA OKUGANYULWA NG’EKISUUBIZO EKYO KITUUKIRIDDE
Ojja kuba n’emirimu emirungi era egimatiza.
Tojja kuddamu kulwala wadde okubonaabona.
Ojja kuba mu bulamu obw’essanyu ng’oli wamu n’ab’omu maka go n’emikwano gyo emirembe gyonna.
DDALA TUYINZA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga bbiri:
Katonda asobola okutuukiriza ekisuubizo ekyo. Mu Bayibuli, Yakuwa Katonda ye yekka ayitibwa “Omuyinza w’Ebintu Byonna” kubanga amaanyi ge tegaliiko kkomo. (Okubikkulirwa 15:3) N’olwekyo, asobola bulungi okutuukiriza ekisuubizo kye eky’okutereeza ensi. Bayibuli egamba, “eri Katonda ebintu byonna bisoboka.”
—Matayo 19:26.
Katonda ayagala okutuukiriza ekisuubizo ekyo. Ng’ekyokulabirako, Bayibuli eraga nti Yakuwa ‘ayagala nnyo’ okuzuukiza abaafa.
—Yobu 14:14, 15.
Ate era Bayibuli ekiraga nti Yesu Omwana wa Katonda, yawonya abalwadde. Lwaki yabawonya? Kubanga yali ayagala okukikola. (Makko 1:40, 41) Okufaananako Kitaawe, Yesu naye ayagala okuyamba abo abali mu bwetaavu.
N’olwekyo tuli bakakafu nti Yakuwa ne Yesu baagala okutuyamba tube n’obulamu obw’essanyu mu biseera eby’omu maaso!
KY’OYINZA OKULOWOOZAAKO
Katonda anaatereeza atya ensi?
Bayibuli eddamu ekibuuzo ekyo mu MATAYO 6:9, 10 ne DANYERI 2:44.


text:
BYA HANNINGTON NAKLUBO
DAYIREKITA wa Kampala agugumbudde abakulira kkampuni ya Energo Projekt olw’okulwawo okumaliriza oluguudo lwa Jinja oluludde nga luwomoggose, n’ategeeza nti bagenda kugibonereza.
“Oluguudo babadde bateekwa kulutukwasa leero [ 30/ June/ 2014] kyokka kati laba!. Bingi tebannaba kubikola naddala abatambuza ebigere we bayita n’ebitundu ebimu eby’oluguudo tebinnaba kuggwa,” Musisi bwe yagambye.
Yabadde alambula oluguudo luno ku Mmande n’omumyuka we, Judith Tusiime , Ying. Andrew Kitaka n’abakulira kkampuni ya Energo.
Musisi ng'abakulira kkampuni ya Energo bamulambuza oluguudo lwa Jinja.
Baamutegeezezza nti okusenguwa waya z'amakampuni g'amasimu n’amazzi wansi bibatawanyizza nnyo naye kati bagenda kukola misana na kiro okusobola okumaliriza omulimu mu budde.
Musisi yalambudde enguudo endala okuli Nakasero, Katwe n’ekitebe ky’eggombolola y’e Makindye n’ategeeza nti wonna bagenda kukolayo bulungi.
Musisi ng'alaga okunyolwa olwa kkampuni ya Energo Projekt eyaweebwa okukola Jinja Road. Ebifaananyi bya Hannington Nkalubo.
Abatuuze baamusiimye ne bategeeza nti agende mu maaso n’okukola emirimu okukyusa ekibuga kyokka ne bamusaba okubagambira ku baserikale be abakwasisa amateeka bakendeeze ku bukambwe n’engeri gye babakwatamu.
Oluguudo lwa Jinja kkampuni erukolera ku buwumbi 10 era nga luteekwa okubeerako enguudo eziyingira mu Kampala ssatu n’ezifulumya mmotoka okuva mu kibuga ssatu nga zzonna awamu zirina kuba mukaaga.


text:
Zabbuli Psalms
Chapter 95
1 Mujje, tuyimbire Mukama: Tuyimbire n'eddoboozi ery'essanyu ejjinja ery'obulokozi bwaffe.
2 Tujje mu maaso ge n'okwebaza, Tumuyimbire n'eddoboozi ery'essanyu ne zabbuli.
3 Kubanga Mukama ye Katonda omukulu, Era Kabaka omukulu asinga bakatonda bonna.
4 Enkonko z'ensi ziri mu mukono gwe; N'entikko z'ensozi nazo zizze.
5 Ennyanja yiye, era yagikola; N'emikono gye gye gyabumba olukalu.
6 Mujje, tusinze, tuvuuname; Tufukamire mu maaso ga Mukama Omutonzi waffe:
7 Kubanga ye Katonda waffe, Naffe tuli bantu ba ttale lye, era endiga ez'omu mukono gwe. Leero, oba nga munaawulira eddoboozi lye,
8 Temukakanyaza mitima gyammwe, nga e Meriba, Nga ku lunaku olw'e Masa mu ddungu:
9 Bajjajja bammwe bwe bankema, Ne bangeza, ne balaba omulimu gwange.
10 Emyaka amakumi ana nanyiikaalira ab'emirembe giri, Ne njogera nti Be bantu abakyama mu mutima gwabwe, So tebamanya makubo gange:
11 Kyennava ndayira mu busungu bwange, Nga tebaliyingira mu kiwummulo kyange.


text:
Isaaya Isaiah
Chapter 42
1 Laba omuweereza wange gwe mpanirira; omulonde wange obulamu bwange gwe busanyukira: ntadde omwoyo gwange ku ye; alyolesa omusango eri ab'amawanga.
2 Talireekaana so taliyimusa so taliwuliza ddoboozi lye mu luguudo.
3 Olumuli olubetentefu talirumenya so n'enfuuzi ezinyooka talizizikiza: alyolesa omusango mu mazima.
4 Talizirika so talikeŋŋentererwa okutuusa lw'alisimba omusango mu nsi; n'ebizinga biririndirira amateeka ge.
5 Bw'atyo bw'ayogera Katonda, Mukama eyatonda eggulu n'alibamba; eyayanjuluza ensi n'ebyo ebigivaamu; awa omukka abantu abagiriko n'omwoyo abo abagitambulako:
6 nze Mukama nakuyita mu butuukirivu, era naakwatanga ku mukono gwo era naakukuumanga, ne nkuwa okubanga endagaano y'abantu, okubanga omusana eri ab'amawanga;
7 okuzibula amaaso g'abazibe b'amaaso, okuggya abasibe mu bunnya, n'abo abatuula mu kizikiza mu nnyumba ey'ekkomera.
8 Nze Mukama; eryo lye linnya lyange: n'ekitiibwa kyange sirikiwa mulala, newakubadde ettendo lyange eri ebifaananyi ebyole.
9 Laba, ebyasooka okubaawo bituuse, n'ebiggya mbibuulira: nga tebinnaba kulabika mbibabuulira.
10 Mumuyimbire Mukama oluyimba oluggya, n'ettendo lye okuva ku nkomerero y'ensi; mmwe abaserengetera ku nnyanja ne byonna ebigirimu, ebizinga n'ababituulako.
11 Eddungu n'ebibuga byamu biyimuse eddoboozi lyabyo, ebyalo Kedali mw'atuula; abatuula mu Seera bayimbe, boogerere waggulu nga bayima ku ntikko z'ensozi.
12 Bamuwe Mukama ekitiibwa, era babuulire ettendo lye mu bizinga.
13 Mukama alifuluma ng'ow'amaanyi; alibakwasa obuggya ng'omutabaazi: alireekaana, weewaawo, alyogerera waggulu; alikola abalabe be eby'amaanyi.
14 Naludde okusirika; nabeerera awo ne nzibiikiriza: kaakano naayogerera waggulu ng'omukazi alumwa okuzaala; naalaakiira ne mpejjerawejjera wamu.
15 Ndizikiriza ensozi n'obusozi, ne mpotosa emiddo gyako gyonna; era ndifuula emigga ebizinga ne nkaliza ebidiba.
16 Era ndireeta abazibe b'amaaso mu kkubo lye batamanyi; mu mpitiro ze batamanyi mwe ndibayisa: ndifuula ekizikiza okuba omusana mu maaso gaabwe, n'ebifo ebikyamu ndibigolola. Ebyo ndibikola so siribaleka.
17 Balikyusibwa okudda ennyuma, balikwasibwa ensonyi nnyingi, abeesiga ebifaananyi ebyole, abagamba ebifaananyi ebisaanuuse nti Mmwe muli bakatonda baffe.
18 Muwulire, mmwe abaggavu b'amatu; mutunule, mmwe abazibe b'amaaso, mulyoke mulabe.
19 Ani omuzibe w'amaaso wabula omuweereza wange? oba muggavu wa matu wabula omubaka wange gwe ntuma? ani omuzibe w'amaaso ng'oyo eyatabagana nange era omuzibe w'amaaso ng'omuweereza wa Mukama?
20 Olaba bingi naye teweetegereza; amatu ge gagguse naye tawulira.
21 Mukama yasiima, olw'obutuukirivu bwe, okukuza amateeka n'okugassaamu ekitiibwa.
22 Naye bano be bantu abaanyagibwa ne batemulwa bo bonna bateegebwa mu bunnya, era bakwekeddwa mu nnyumba ez'amakomera: ba kunyagibwa so tewali awonya; ba kukambuulibwa so tewali ayogera nti Zzaayo.
23 Ani ku mmwe anaategera ekyo okutu? anaategereza n'awulira olw'ebiro ebigenda okujja?
24 Ani eyawaayo Yakobo okukambuulibwa ne Isiraeri eri abanyazi? si Mukama? oyo gwe twayonoona, so tebaaganya kutambulira mu makubo ge, so tebaagondera mateeka ge.
25 Kyeyava amufukako ekiruyi eky'obusungu bwe n'amaanyi ag'entalo; ne kimwokya enjuyi zonna era teyamanya; era kyamusonsomola, era teyakissaako mwoyo.


text:
Zabbuli Psalms
Chapter 35
1 Wakana, ai Mukama, n'abo abawakana nange: Lwana n'abo abalwana nange.
2 Kwata engabo n'akagabo, Oyimirire okunnyamba.
3 Era sowola n'effumu, ozibire ekkubo abo abanjigganya: Ogambe emmeeme yange nti Nze bulokozi bwo.
4 Bakwatibwe ensonyi baswazibwe abanjigganya emmeeme yange: Bazzibwe ennyuma beeraliikirizibwe abateesa okunkola obubi.
5 Babeere ng'ebisusunku ebitwalibwa n'empewo, Era malayika wa Mukama ng'abagoba.
6 Ekkubo lyabwe libeere ekizikiza n'obuseerezi. Era malayika wa Mukama ng'abayigganya.
7 Kubanga awatali nsonga bankisizza mu bunnya ekyambika kyabwe, Awatali nsonga basimidde emmeeme yange.
8 Okuzikirira kumujjeko nga talaba; N'ekyambika kye kye yakisa kimukwate ye yennyini: Akigwemu n'okuzikirira:
9 N'emmeeme yange erisanyukira Mukama: Erijaguliza obulokozi bwe.
10 Amagumba gange gonna galyogera nti Mukama, ani afaanana nga ggwe, Awonya omwavu eri oyo amusinga amaanyi, Awonya omwavu n'omunafu eri oyo amunyaga?
11 Abajulirwa abatali batuukirivu bagolokose; Bambuuza ebigambo bye ssimanyi.
12 Bansasula obubi ku lw'obulungi, Okweraliikiriza emmeeme yange.
13 Naye nze, bwe baalwala, nayambala bibukutu: Ne nteganya emmeeme yange n'okusiiba; N'okusaba kwange ne kudda mu kifuba kyange.
14 Ne mba nga bwe nnaakubadde, singa yali mukwano gwange oba muganda wange: Ne nkutama ne nnakuwala ng'afiiriddwa nnyina:
15 Naye bwe nnawenyera nze, ne basanyuka, ne bakuŋŋaana: Abagwagwa ne bankuŋŋaanirako, ne ssimanya; Ne banjuza, ne batalekaayo:
16 Ng'abo abatatya Katonda abaduula mu mbaga, Bwe baaluma obujigi bwe batyo, nga bansunguwalira.
17 Mukama, olituusa wa okutunula obutunuzi? Wonya emmeeme yange mu kuzikiriza kwabwe, Kaganzi kange mu mpologoma.
18 Ndikwebaliza mu kibiina ekinene: Ndikutenderereza mu bantu abangi.
19 Abo abalabe bange baleme okunsanyukirako n'obulimba: Era abankyawa awatali nsonga baleme okutemya ekikowe.
20 Kubanga teboogera mirembe: Naye bateesa ebigambo eby'obulimba ku abo abatereera mu nsi.
21 Era banjasaamiririra ddala akamwa kaabwe; Ne boogera nti Ggwe, ggwe, eriiso lyaffe lyakiraba.
22 Ggwe wakiraba, si Mukama; tosirika: Ai Mukama, tombeera wala.
23 Golokoka, ozuukuke okunsalira omusango, Era olw'ensonga yange, Katonda wange era Mukama wange.
24 Onsalire omusango, ai Mukama Katonda wange, ng'obutuukirivu bwo bwe buli; So tobaganya kunsanyukirako;
25 Baleme okwogera mu mutima gwabwe nti Bw'otyo bwe twagala bwe tutyo: Baleme okwogera nti Tumumize bugobo.
26 Bakwatibwe ensonyi baswazibwe bonna abasanyukira nze okulaba akabi: Bambale ensonyi n'okunyoomebwa abanneegulumirizaako.
27 Boogerere waggulu olw'essanyu, bajaguze, abayamba ensonga yange ey'obutuukirivu: Era boogerenga bulijjo eri Mukama agulumizibwe, Asanyukira omukisa ogw'omuddu we.
28 N'olulimi lwange lunaayogeranga ku butuukirivu bwo, Ne ku ttendo lyo obudde okuziba.


text:
Isaaya Isaiah
Chapter 30
1 Zibasanze abaana abajeemu bw'ayogera Mukama, abateesa ebigambo, naye si nange; era ababikka n'ekibikka, naye si kya mwoyo gwange, balyoke bongere ekibi ki kibi:
2 abatambula okuserengeta okugenda e Misiri, so nga tebabuuzizza mu kamwa kange; okwenyweza mu maanyi ga Falaawo, n'okwesiga ekisiikirize eky'e Misiri!
3 Amaanyi ga Falaawo kyegaliva gabeera ensonyi zammwe, n'okwesiga ekisiikirize eky'e Misiri kuliba kuswala kwammwe.
4 Kubanga abakulu be bali Zowani, n'ababaka be batuuse e Kanesi.
5 Bonna balikwatirwa ensonyi abantu abatayinza kubagasa abatayamba newakubadde okugasa wabula ensonyi era ekivume.
6 Omugugu ogw'ensolo ez'omu bukiika obwa ddyo. Bayita mu nsi ey'okulaba ennaku n'okubalagalwa, omuva empologoma enkazi n'ensajja, embalasaasa n'omusota ogw'omuliro ogubuuka nga batikka obugagga bwabwe ku mabega g'endogoyi ento, n'ebintu byabwe ku mabango g'eŋŋamira nga bagenda eri abantu abatagenda kubagasa.
7 Kubanga Misiri abeerera bwereere era busa: kyenvudde mmuyita Lakabu atuula obutuuzi.
8 Kale genda okiwandiikire ku kipande mu maaso gaabwe, okiteeke ne mu kitabo, kibeere kya biro ebigenda okujja emirembe n'emirembe.
9 Kubanga be bantu abajeemu, abaana ab'obulimba, abaana abataganya kuwulira mateeka ga Mukama:
10 abagamba abalabi nti Temulabanga; n'abalaguzi nti Temutulaguliranga bya mazima, mutubuulire ebiweweevu mulagule eby'obulimba:
11 muve mu luguudo, nukyame okuva mu kkubo, Omutukuvu owa Isiraeri mumumalewo mu naaso gaffe.
12 Kyava ayogera Omutukuvu owa Isiraeri nti Kubanga munyoomye ekigambo kino ne mwesiga okujooga n'obubambaavu ne mwesigama okwo;
13 obutali butuukirivu buno kyebuliva bubeera gye muli ng'ekituli ekiwagule ekyagala okugwa, ekizimba enkundi mu kisenge ekiwanvu, okumenyeka kwakyo kujja mangu obutamanyirira.
14 Era alikimenya ng'ekintu eky'omubumbi bwe kimenyeka, ng'akimenyamenya awatali kusaasira; n'okulabika ne wataabika lugyo mu bitundu byakyo olw'okusena omuliro mu kyoto, oba olw'okusena amazzi mu kidiba.
15 Kubanga bw'atyo bw'ayogera Mukama Katonda, Omutukuvu owa Isiraeri nti Mu kudda ne mu kuwummula mwe mulirokokera; mu kutereera ne mu kwesiga mwe muliba amaanyi gammwe: mmwe ne mutayagala.
16 Naye ne mugamba nti Nedda, kubanga tuliddukira ku mbalaasi; kyemuliva mudduka: era nti Tulyebagala ku z'embiro; abalibagoberera kyebaliva babeera ab'embiro.
17 Olukumi balidduka olw'okuboggola kw'omu; olw'okuboggola kw'abataano mulidduka: okutuusa lwe mulisigala ng'omulongooti oguli ku ntikko y'olusozi, era ng'ebendera eri ku kasozi.
18 Era Mukama kyaliva alinda, abakwatirwe ekisa, era kyaliva agulumizibwa abasaasire: kubanga Mukama Katonda alaba ensonga; balina omukisa bonna abamulindirira.
19 Kubanga abantu balituula ku Sayuuni e Yerusaalemi: tolikaaba nate maziga; talirema kukukwatirwa kisa olw'eddoboozi ery'okukaaba kwo; bw'aliwulira alikwanukula.
20 Era Mukama newakubadde ng'akuwa emmere ey'okulaba ennaku n'amazzi ag'okubonyaabonyezebwa, naye abayigiriza bo nga tebakyakwekebwa nate, naye amaaso go galiraba abayigiriza bo:
21 n'amatu go ganaawuliranga ekigambo ekikuvaako ennyuma nga kyogera nti Lino lye kkubo, mulitambuliremu; bwe munaakyamiranga ku mukono ogwa ddyo, era bwe munaakyamiranga ku gwa kkono.
22 Era mulyonoona ebibikka ku bifaananyi byo ebyole ebya ffeeza, n'ebisaanikira ku bifaananyi byo ebifumbe ebya zaabu: olibisuulira ddala ng'ekintu ekitali kirongoofu; olikigamba nti Vaawo.
23 Era alitonnyesa enkuba ey'ensigo zo, z'olisiga mu ttaka; era aligaba emmere ey'ekyengera eky'ettaka, era eriba ŋŋimu era nnyingi: ku lunaku luli ebisibo byo biririira mu malundiro amagazi.
24 Era ente n'endogoyi ento ezirima ettaka zinaalyanga ebyokulya ebirimu omunnyo, ebyawewebwa n'olugali n'ekiwujjo.
25 Era ku buli lusozi olugulumivu ne ku buli kasozi akawanvu kuliba ensulo n'emigga gy'amazzi, ku lunaku olw'okutta abangi, ebigo bwe birigwa.
26 Era omusana gw'omwezi guliba ng'omusana gw'enjuba, n'omusana gw'enjuba gulyeyongera emirundi musanvu ng'omusana gw'ennaku omusanvu, ku lunaku Mukama lw'alisibirako ekinuubule eky’abantu be n'awonya ekiwundu eky'okufumitibwa kwabwe.
27 Laba, erinnya lya Mukama liva wala, nga lyaka n'obusungu bwe, era nga linyooka omukka omuziyivu emimwa gye gijjudde okunyiiga, n'olulimi lwe luli ng'omuliro ogwokya:
28 n'omukka gwe guli ng'omugga ogwanjaala, ogutuuka ne mu bulago, okukuŋŋunta amawanga n'olugali olw'obutaliimu: n'olukoba oluwabya luliba mu mba z'amawanga.
29 Muliba n'oluyimba ng'ekiro bwe bakwata embaga entukuvu n'essanyu ery'omu mutima, ng'omuntu bw'agenda n'endere okujja ku lusozi lwa Mukama, eri Olwazi lwa Isiraeri.
30 Era Mukama aliwuliza eddoboozi lye ery'ekitiibwa, era aliraga okukka kw'omukono gwe, n'okunyiiga kw'obusungu bwe, n'olulimi lw'omuliro ogwokya n'okubwatuka ne kibuyaga n'omuzira.
31 Kubanga olw'eddoboozi lya Mukama Omwasuli alimenyekamenyeka, eyakubanga n'oluga.
32 Na buli lwe banaamukubanga n'omuggo ogwalagirwa, Mukama gw'alimuteekako, wanaabangawo ebitaasa n'ennanga: era alirwana nabo mu ntalo ez'okunyeenya.
33 Kubanga Tofesi kyategekebwa okuva edda; weewaawo, kyateekerwateekerwa kabaka; akifudde kiwanvu era kinene: ekikoomi kyakyo muliro na nku nnyingi; omukka gwa Mukama, ng'omugga ogw'ekibiriiti, gukyasa.


text:
Isaaya Isaiah
Chapter 15
1 Omugugu gwa Mowaabu. Kubanga mu kiro kimu Ali ekya Mowaabu baakizisa, baakimalawo; kubanga mu kiro kimu Kiri ekya Mowaabu baakizisa, baakimalawo.
2 Ayambuse e Bayisi ne Diboni, ku bifo ebigulumivu, okukaaba amaziga: Mowaabu awowogganira Nebo ne Medeba: ku mitwe gyabwe gyonna kuliko ebiwalaata, buli kirevu kimwereddwa.
3 Beesibira ebibukutu mu nguudo zaabwe: waggulu ku nnyumba zaabwe ne mu mbuga zaabwe buli muntu awowoggana, ng'akaaba nnyo amaziga.
4 Ne Kesuboni alira, ne Ereyale; eddoboozi lyabwe liwulirwa okutuuka e Yakazi: basserikale ba Mowaabu kyebava boogerera waggulu; obulamu bwe bukankana mu nda mu ye.
5 Omutima gwange gukaabira Mowaabu; abakungu be baddukira e Zowaali, e Yegulasuserisiya: kubanga awayambukirwa e Lukisi gye balinnyira nga bakaaba amaziga; kubanga bakaabira mu kkubo ery'e Kolonayimu okukaaba okw'okuzikirira.
6 Kubanga amazzi ag'e Nimulimu galirekebwawo: kubanga omuddo guwotokedde ddala, omuddo omugonvu guggwaawo, tewali kintu kimera.
7 Ebintu ebingi bye bafunye n'ebyo bye baterese kyebaliva babitwala eri omugga ogw'enzingu.
8 Kubanga okukaaba kwetoolodde ensalo za Mowaabu; okuwowoggana kwakwo kutuuse e Yegulayimu, n'okuwowoggana kwakwo kutuuse e Beererimu.
9 Kubanga amazzi ag'e Dimoni gajjudde omusaayi: kubanga ndyeyongera okuleeta ebirala nate ku Dimoni, empologoma ku oyo awona ku Mowaabu, ne ku abo abalifikkawo ku nsi.


text:
Bya EDWARD SSERINNYA
KIZIBU okusanga omuntu atayagala kuvuga mmotoka, wabula abamu bagula mmotoka ate ne zibafuukira olukokobe.
Okimanyi nti buli mmotoka erina emize egigimanyiddwaako era gy’olina okwegendereza bw’oba ogigula?
Isahaq Nsereko, makanika wa mmotoka okuva mu Good Way Auto Garage akunnyonnyola ku bika bya mmotoka ez’enjawulo n’ebizibu byazo.
Premio: Waliwo eza cc1600, 1800 ne 2000, mmotoka zino tezirina nnyo mize, wabula eya cc1600 etta nnyo yingini kuba bagirekera akayumba ke kamu ate ne bagiwa yingini entono.
Mark II: Naddala zino enkola empya, ggiyabookisi ne ddiifu baabigatta, kati kyangu nnyo okubitta era zibitta nnyo, ekirala mmotoka zino zisikira mabega nga bw’otuuka mu kaseerezi tosala.
Raum: Butta nnyo beyalingi (amasasi) z’oluggi, bwagala kuvugira mu nguudo zitaliimu binnya kuba butta nnyo sakabuzooba ne beyalingi.
Mazda: Zino zitta nnyo yingini, zikolebwa ne kompyuta y’emu egatta yingini ne ggiyabookisi ate tezikanikikika.
G-Touring: Eteri ya seppulingi eza kagogo, singa ogisanga nga ya 4WD, etta nnyo ggiyabookisi, emalako mangu bukulaaci ate etta nnyo zi sensa z’omuliro.
Harrier: Mmotoka ya kiroodi, sipeeya waayo wa bbeeyi, etta nnyo koyiro za pulaaga , ate ne pulaaga zennyini nga zifudde eziboola.
Starlet: Kano akamotoka ekibi kyako nti tekasaana kukavuga lugendo luwanvu kuba kawuguka ku kkubo,
Nadia: Ng’oggyeeko modulo empya nga Type Su ezizze zikyuka yingini, naye Nadia enkola enkadde erina yingini ya D4, ya ntondo era efaafa yingini.
Probox: Mmotoka eno mpya ku katale ka Uganda, singa ogisanga nga si ya 4WD eba ewuguka, n’omala ogivuga sipiidi ennene kyangu okugwa.
Noah: Singa ogisanga nga si ya 4WD, ezisinga zisikira mabega ziba ziseerera nnyo, ate eya 4WD etta nnyo ggiyabookisi, dulayivingi safuti mu maaso, Ball Joint ne sakabuzooba okwo kw’ossa ne buusi ebitta nnyo.
Toyota Hiace: Abangi bagiyita ‘Kigege’ , eno engeri gy’ekola ennyo takisi kuno, etta nnyo enkoba za yingini, beyalingi nazo zifa ne sakabuzooba.
Vitz: Kano kamotoka kanafu, kalina beyalingi ennafu ate kazitta nnyo naddala ez’emabega.
Duet: Kano nako kanafu, naye ekibi kyako olaba ng’akamotoka akangu naye sipeeya waako talabika, bamuseera ate muzibu okufuna era nga kaafudde osobola okukeekokkola.


text:
MWATTU Mukyala Margaret Nantongo Zziwa ali eyo bamuleebuukanya baagala kumugoba mu ntebe ey’okukubiriza olukiiko olugatta amawanga g’ensi z’obuvanjuba bwa Afrika.
Anti Nantongo yatamba amawano bwe yateeka etteeka erya “Ataakolenga n’okulya taalyenga”.
Mu tteeka eryo Nantongo yalagira ababaka b’olukiiko lwe abakumpanya ensimbi z’omuwi w’omusolo ne beefuula abazze okuteesa ne bassa emikono mu kitabo ky’abateesa ne basasulwa ensako, kyokka oluvannyuma ne beebuzaabuza ne bagenda mu kukola amagendo gaabwe. Yalagira ababaka ab’engeri eyo baleme kusasulwa nsako.
Ababaka ab’amagendo kye bakoze z’ensonyi okuzifuula obusungu ne bassa emikono ku kiteeso ekigoba Nantongo ku bwasipiika babulondereko oyo anaabasobozesanga okukolanga amagendo gaabwe nga bwe beezira n’ensimbi z’omuwi w’omusolo ze batakoleredde.
Bagamba nti, ettuufu liba wala. Kubanga okumanya ng’ettuufu liba wala, mbeera ekyo kyennyini Sipiika Nantongo ky’akoze mu Palamenti y’omu Arusha era ky’ekyo ekyetaagibwa kikolebwe ne mu Palamenti yaffe ey’e Kampala.
Ne Kampala tuli bubi era twetaagayo engeri ya Zziwa Nantongo. N’ababaka baffe aba Palamenti nabo ebyo mu Arusha bye bakola. Bateeka emikono mu kitabo ky’abateesa n’oluvannyuma ne babulawo ne beegendera mu magendo gaabwe kyokka nga n’ensimbi z’omuwi w’omusolo nazo bazikavvudde!
Kyetaagisa ne Sipiika w’e Kampala Rebecca Kadaga olumu afuukeko Zziwa Nantongo ow’omu Arusha naye ababaka ba Palamenti abalabbayi abamme ensako ey’omutyobooko gye bakavvula nga tebagikoleredde.
Kyokka ne Mzee Zedde alabye ennaku ey’okukiikirirwa ababaka abalabbayi. Teebereza ku babaka mwenda (9) abakiikirira Uganda mu lukiiko lw’e Arusha, kuliko musanvu (7) mulamba abaatadde emikono ku kiteeso ekisindiikiriza sipiika Nantongo mbu agende n’amazima ge bo basigale nga baliira ku bulabbayi!
Naye sooka weebuuze ani akyetaaga okukiikirirwa ababaka abafuuse abalabbayi? Lwaki ab’omu Arusha tebaggyibwayo n’eweerezebwayo abalala abatannavunda?
Bagundi muve mu by’okuniigiina mukimanye nti ababaka abalabbayi tebakyetaagibwa mu Palamenti k’ebeere ya mu Arusha oba y’e Kampala.
Sikulimba.


text:
Kkampuni ya Vision Group efulumya Bukedde, ekwataganye ne bbanka ya dfcu, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda. Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September.
Anaanywa mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki.
Omuwanguzi waakulangirirwa mu October 2014. Leero edward serinnya akuleetedde Mw. Moses Sabika omulunzi wa Kuroiler e Kirowooza - Mukono.
OKULUNDA
Enkoko za Kuroiler kwanguwa nnyo singa omuntu aba amanyi okuzirunda, naye ekikulu mu byonna kuyiga bwe balunda enkoko zino.
Mw. Moses Sabika Kasaato omulunzi ate omulimi e Kirowooza- Mukono agamba nti ye enkoko za kuroiler alunda nzaazi kuba mwe yalaba ng’asobola okukolamu ensimbi.
Enkoko ezaazi
Olufuna akakoko nga kato olina kusooka kukassa mu buluuda nga muno kamalamu omwezi gumu ne wiiki emu, naye nga ne ku mwezi kasobola okuva mu buluuda naye ne kasigala nga kakyali ku mmere ya Starter okutuusa ku myezi ebiri olwo n’olyoka okyusa emmere n’ozizza ku Growers Mash.
Mu kiseera kino ku myezi ebiri ojja kuba osobola okwawula empanga n’enseera era enkoko zino zaawule kubanga empanga zirya nnyo nga singa ozireka zisobola okulya ku zinnaazo emmere, ate bwe zigenda zikula ziyigirira okuweeka ekitali kirungi ku bannyina baazo.
Sabika ng’awa enkoko emmere.
Ku myezi etaano zijja kuba zitandise okusuula amagi, sooka ozireke zibiikire omwezi nga gumu nga temuli mpanga, naye ku myezi mukaaga ku musanvu olwo ziwe empanga nga buli nkoko 10 oziteeramu empanga emu. Naye empanga olina kufuna ku faamu ndala sso si zino bwe zizaalibwa, kuba zijja kuzaala obwana obunafu.
Amagi g’otwala ku kyuma
Ku myezi musanvu oba osobola okulondamu amagi g’otwala ku kyuma okwalulwa. Wabula olina okuba omwegendereza ng’olonda amagi g’olina okutwala ku kyuma, si gonna agaba gabiikiddwa nti gaalulwa, ate bwe ligaana okwalulwa era olisasulira ku kyuma.
Amagi agalina okugenda mu kyuma galina okuba nga mayonjo, tegalina kubaako lwatika lwonna era eririko olwatika liggyeemu, amagi amanene nga galina enjuba bbiri nago tegaalula totawaana kugatwala. Ate n’obugi obutono nabwo tebukola bulungi kubanga buvaamu obukoko obutono ennyo, nabwo buleke awaka okusobola okukendeeza ku nsimbi ze wandisaasaanyizza ng’otutte okwaluza.
Wabula n’entereka y’amagi agagenda okwalulwa kikulu nnyo. bw’oba ogateeka mu ttule galina okuba omutwe gwe gusooka wansi olwo ekitundu ekinene eggi gye lissizza ne kisigala ebweru nga kiyisa empewo.
Olina okugatereka mu kifo nga kiweweevu, naye tekirina kuba nga kinnyogoga ate era kirina okuba nga kiyisa empewo okugeza omuntu ng’alina entebe nga mpanvu bulungi osobola okugatereka wansi waazo, kyokka tolina kusussa nnaku musanvu nga tonnagatwala ku kyuma.
Okwaluza
Sabika agamba nti, buli lwakusatu atwala amagi ku kyuma ate olw’okuna n’anonayo obukoko buli wiiki. Okusobola okukola kino yasooka kutwala mirundi esatu egy’omuddiring’anwa nga taggyayo bukoko.
Obukoko bumalayo ennaku 21, agamba buli wiiki afuna obukoko buli wakati wa 200 ne 220 okusinziira ku magi g’aba yatutteyo kuba atwala amagi agali wakati 240 ne 250 buli wiiki.
Akakoko ak’olunaku olumu ng’amaze okukagema ‘marek’ akatunda 1,800/-, kyokka omuntu bw’aba ayagala okusooka okubumukulizaamu era akisobola. Wabula singa abulwa abagula obukoko alina ebiyumba mw’abulundira n’azitunda nga zikuze n’okwongera ku zibiika.
Akakoko akamu okuva ku kyuma okukatuusa awaka ng’omaze okukagema ne bakatwala, ekinene ennyo kaggweera mu 800/- kino kitegeeza nti buli ggi waakiri olifunako 1,000/-.
Ebirala by’akola
Sabika akola ne mutabani we Julius Kiyimba ng’ono y’akola mu by’okulunda, balina ekyuma ekisala omuddo nga kino bakiteekamu mafuta ga petulooli era nga bw’oteekamu liita bbiri osala akamotoka k’omusenyu akatono ne kajjula.
Ka masiini kano kasobola okusalaasala omuddo omubisi n’omukalu, agamba nti omuddo omukalu asooka kuguyisa mu kamasiini kano n’oluvannyuma n’aguteeka mu kuuma akalala akagunyiga olwo ate n’akolamu omuddo gw’aliisa ente.
Sabika agamba nti, guno omuddo gw’aliisa ente ze era ye mu biseera eby’ekyeya abantu we babadde bakaabira omuddo nga ye alina ky’aliisa ensolo ze. Yalina ente ttaano ezivaamu amatam, kyokka essatu ab’ettima baaziwa obutwa ne zifa nga kati yasigazaawo bbiri zokka.


text:
BYA AHMED KATEREGGA
PULEZIDENTI Yoweri Museveni assizza abavubuka ba Roman Catholic Charismatic Renewal enseko bw’agambye nti yalokoka akyali mulenzi muto era asuubira okugenda mu ggulu!
“Nnalokoka nkyali mulenzi muto ddala naye ne mbuvaamu mu 1965 nga mpakanya okusosolagana okwali mu makanisa. Naye bwe nnakomawo okuva mu nsiko mu 1986 nensanga nga bannaddiini bataddewo ebibiina ebigatta Eklezia n’Ekkanisa, ate nga kati bataddewo n’ekigatta abagoberezi ba Kristu n’Abasiraamu, awo nange ne nkomawo ku mugendo. Nnina essuubi nti nja kugenda mu ggulu,” Museveni bwe yategeezezza.
Yabadde ayogerera mu lukiiko ttabamiruka olw’abagoberezi ba Roman Catholic Charismatic Renewal ku Lwokubiri, olubumbujjira ku wooteeri ya Speke Resort e Munyonyo nga lwetabiddwaamu Bisopu w’essaza ly'e Lugazi, Mathias Ssekamaanya, omuyambi ow’essaza ekkulu erya Kampala, Joseph Kakooza n'abakulu abalala mu Eklezia Katolika.
Olukuŋŋaana lwetabiddwaamu abagoberezi 2,500 okuva mu Uganda, Afrika n’ensi yonna. Okwogera kwa Museveni kwabakutte nnyo omubabiro.
Yabuuliridde abavubuka okwekuuma akawuka ka siriimu.


text:
Okusonyiyibwa - Forgiveness
- Kubanga bwe munaasonyiwanga abantu ebyonoono byabwe, Kitammwe ali mu ggulu anaabasonyiwanga nammwe. Naye bwe mutaasonyiwenga bantu ebyonoono byabwe, ne Kitammwe taasonyiwenga byonoono byammwe. - Matayo - Matthew 6:14,15
- Awo Yesu n'agamba nti Kitange, basonyiwe; kubanga tebamanyi kye bakola. Ne bagabana ebyambalo bye, nga bakuba akalulu. - Lukka - Luke 23:34
- Naye n'agamba nti Mpaawo muntu, Mukama wange. Yesu n'agamba nti Nange sisala kukusinga: genda; okusooka leero toyonoonanga lwa kubiri. - Yokaana - John 8:11
- Nze, nze mwene, nze nzuuyo sangula ebyonoono byo ku lwange nze; so sirijjukira bibi byo. - Isaaya - Isaiah 43:25
- Balina omukisa ab'ekisa: kubanga abo balikwatirwa ekisa. - Matayo - Matthew 5:7
- Kubanga ndisaasira obutali butuukirivu bwabwe, N'ebibi byabwe siribijjukira nate. - Abaebbulaniya - Hebrews 8:12
- Awo Peetero n'ajja, n'amu gamba nti Mukama wange, mugand wange bw'annyonoonanga, nnaa musonyiwanga emirundi emeka kutuusa emirundi musanvu? Yesu n'amugamba nti Sikugamba nti Okutuusa emirundi mumvu; naye nti Okutuusa emirundi ensanvu emirundi omusanvu. - Matayo - Matthew 18:21,22
- Bwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu. - 1 John 1:9
- Ebuvanjuba n'ebugwanjuba bwe biri ewala, Bw'atyo bw'atutadde ewala ebyonoono byaffe: - Zabbuli - Psalms 103:12
- Towalanangaggwanga, so tobanga na nge yonna eri abaana b'abantu bo, naye onooyagalanga muliraanwa wo nga bwe weeyagala wekka: nze Mukama. - Leviticus 19:18
- Eri ow'ekisa oneeraga ow'ekisa; Eri eyatuukirira oneeraganga eyatuukirira; - Zabbuli - Psalms 18:25
- Kubanga ggwe, Mukama, oli mulungi, oyanguwa okusonyiwa, Era ojjula ekisa eri abo bonna abakukoowoola. - Zabbuli - Psalms 86:5
- Okusaasira n'amazima tebikulekanga: Bisibenga mu bulago bwo; Biwandiikenga ku bipande eby'omutima gwo: Bw'onoolabanga bw'otyo okuganja n'okutegeera okulungi Mu maaso ga Katonda n'ag'abantu. - Engero - Proverbs 3:3,4
- Bw'atyo Kitange ali mu ggulu bw'alibakola, bwe muta, onyiwa mu mitima.gyammwe buli nuntu muganda we. Obufumbo n'okwawukana - Matayo - Matthew 18:35
- Awo bwe munaayimiranga nga musaba, musonyiwenga, bwe mubanga n'ekigambo ku muntu; ne Kitammwe ali mu ggulu abasonyiwe ebyonoono byammwe. - Makko - Mark 11:25
- Era temusalanga musango, nammwe temulisalirwa: era temusinzanga musango, nammwe temulisinzibwa musango: musonyiwenga, nammwe mulisonyiyibwa: - Lukka - Luke 6:37
- era mubeerenga n'obulungi mwekka na mwekka, abakwatibwa ekisa, nga musonyiwagananga, era nga Katonda bwe yabasonyiwa mu Kristo. - Abaefeeso - Ephesians 4:32
- nga milzibiikirizagananga, era nga musonyiwagananga mwekka na mwekka, omuntu yenna bw'abeeranga n'ensonga ku muatu munne; era nga Mukama waffe bwe yabasonyiwa mmwe, era natnmwe bwe muryo: - Abakkolosaayi - Colossians 3:13
- nga mutunuulira nnyo walemenga okuba omuntu yenna awee buuka mu kisa kya Katonda; ekikolo kyonna eky'okukaawa kiremenga okuloka n'okubeeraliikiriza, era ne kigwagwawaza abangi; - Abaebbulaniya - Hebrews 12:15


text:
Zabbuli Psalms
Chapter 58
1 Okwogera mwogera eby'obutuukirivu nga musirika? Musala omusango ogw'amazima, mmwe abaana ba bantu?
2 Naye mu mitima gyammwe mukola eby'obubi; Ettima ery'emikono gyammwe gwe musango gwe musala mu nsi.
3 Ababi bakyama okuva mu lubuto: Bwe bazaalibwa, amangu ago ne beekooloobya, nga boogera eby'obulimba.
4 Obusagwa bwabwe buli ng'obusagwa obw'omusota: Bali nga ssalambwa eritawulira erizibikira amatu gaalyo;
5 Eritawulira ddoboozi lya balozi, Newakubadde nga baloga n'amagezi mangi gatya.
6 Ai Katonda, omenye amannyo gaabwe mu bumwa bwabwe: Omenyere ddala amasongezo g'empologoma ento, ai Mukama.
7 Basaanuuke ng'amazzi agakulukuta amangu: Bw'ateeba n'obusaale bwe, babe nga bazikirizibwa.
8 Babe ng'ekkovu erisaanuuka eriggwaawo: Era ng'omwana omukazi gw'ataasa, atalabanga ku musana.
9 Entamu zammwe nga tezinnabuguma n'amaggwa, Aligaggirawo ddala n'embuyaga, amabisi n'ago agaaka gonna.
10 Omutuukirivu alisanyuka, bw'aliraba okuwalana okwo: Alinaaba ebigere bye mu musaayi gw'ababi.
11 Abantu ne balyoka boogera nti Mazima waliwo empeera omutuukirivu gy'aliweebwa: Mazima waliwo Katonda asala omusango mu nsi.


text:
Zabbuli Psalms
Chapter 25
1 Gy'oli, ai Mukama, nnyimusiza emmeeme yange.
2 Ai Katonda wange, naakwesiganga ggwe, Toŋŋanya kukwatibwa nsonyi; Abalabe bange tobaganya kumpangula.
3 Era siwali akulindirira anaakwatibwanga ensonyi: Abo banaakwatibwanga ensonyi abasala enkwe ez'obwereere.
4 Ondage amakubo go, ai Mukama; Onjigirize empenda zo.
5 Onnuŋŋamye mu mazima go, onjigirize; Kubanga ggwe oli Katonda ow'obulokozi bwange; Ggwe gwe nnindirira obudde okuziba.
6 Jjukira, ai Mukama, okusaasira kwo okulungi n'ekisa kyo; Kubanga byaliwo edda n'edda lyonna.
7 Tojjukira bibi bya buvubuka bwange, newakubadde ebyonoono byange: Onjijukire ng'ekisa kyo bwe kiri, Olw'obulungi bwo, ai Mukama.
8 Mukama ye mulungi era wa mazima: Kyanaavanga ayigiriza ekkubo abalina ebibi.
9 Abawombeefu anaabaluŋŋamyanga mu musango: Era abawombeefu anaabayigirizanga ekkubo lye.
10 Amakubo gonna aga Mukama kye kisa n'amazima Eri abo abeekuuma endagaano ye n'okutegeeza kwe:
11 Olw'erinnya lyo, ai Mukama, Onsonyiwe obubi bwange, kubanga bunene.
12 Omuntu atya Mukama aluwa? Oyo gw'anaayigirizanga mu kkubo ly'anaasiimanga.
13 Emmeeme ye eneetuulanga mu mirembe; N'ezzadde lye linaasikiranga ensi.
14 Ekyama kya Mukama kiri mu abo abamutya; Era anaabalaganga endagaano ye.
15 Amaaso gange gatunuulira Mukama ennaku zonna; Kubanga ye anaggyanga ebigere byange mu kyambika.
16 Onkyukire, onsaasire; Kubanga ndekeddwa omu ne mbonaabona.
17 Ennaku ez'omutima gwange zeeyongedde: Kale onziye mu bibonoobono byange.
18 Lowooza ennaku zange n'okutegana kwange; Era onsonyiwe ebibi byange byonna.
19 Lowooza abalabe bange, kubanga bangi; Era bankyawa obukyayi obukambwe.
20 Kale onkuumenga emmeeme yange, omponyenga: Toŋŋanyanga kukwatibwa nsonyi, kubanga nkwesiga ggwe.
21 Obutuukirivu n'amazima binkuumenga, Kubanga nnindirira ggwe.
22 Nunula Isiraeri, ai Katonda, Mu bibonoobono bye byonna.


text:
Zabbuli Psalms
Chapter 107
1 Mumwebaze Mukama; kubanga mulungi: Kubanga okusaasira kwe kubeerera emirembe gyonna.
2 Abanunule ba Mukama boogera bwe batyo, Be yanunula mu mukono gw'omulabe;
3 N'abakuŋŋaanya mu nsi nnyingi, Mu buvanjuba ne mu bugwanjuba, Mu bukiika obwa kkono ne mu bwa ddyo:
4 Baakyamira mu ddungu mu kkubo omutali bantu; Ne batalaba kibuga kya kutuulamu.
5 Baalumibwa enjala n'ennyonta, Emmeeme yaabwe n'ezirika mu bo.
6 Ne balyoka bakaabira Mukama mu nnaku zaabwe, N'abawonya mu kweraliikira kwabwe.
7 Era n'abaluŋŋamiza mu kkubo eggolokofu, Batuuke mu kibuga eky'okutuulamu.
8 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu!
9 Kubanga akkusa emmeeme eyeegomba, N'emmeeme erumwa ennyonta agijjuza ebirungi.
10 Abo abaatuula mu kizikiza ne mu kisiikirize eky'okufa, Nga basibibwa n’ennaku n'ekyuma;
11 Kubanga baajeemera ebigambo bya Katonda, Ne banyooma okuteesa kw'oyo ali waggulu ennyo:
12 Kyeyava azitoya omutima gwabwe n'okutegana; Ne bagwa, so nga tewali anaabayamba.
13 Ne balyoka bakaabira Mukama mu nnaku zaabwe, N'abalokola mu kweraliikirira kwabwe.
14 N'abaggya mu kizikiza n'ekisiikirize eky'okufa, N'amenyaamenya enjegere zaabwe.
15 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu.
16 Kubanga yamenya enzigi ez'ebikomo, N'atemera ddala ebisiba eby'ebyuma:
17 Abasirusiru olw'okwonoona kwabwe, N'olw'obutali butuukirivu bwabwe, babonyaabonyezebwa.
18 Emmeeme yaabwe etamwa emmere yonna yonna; Ne basemberera emiryango egy'okufa.
19 Ne balyoka bakaabira Mukama mu nnaku zaabwe, N'abalokola mu kweraliikirira kwabwe.
20 Atuma ekigambo kye, n’abawonya, N'abaggya mu kuzikirira kwabwe.
21 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu!
22 Era bawengayo ssaddaaka ez'okwebaza, Era batenderenga ebikolwa bye n'okuyimba.
23 Abaserengetera ku nnyanja mu maato, Abakola emirimu awali amazzi amangi;
24 Abo balaba ebikolwa bya Mukama, N'eby'amagero bye mu buziba.
25 Kubanga alagira, n'akunsa omuyaga, Oguyimusa amayengo gaagwo.
26 Balinnya mu ggulu, ne bakka nate mu ddubi: Emmeeme yaabwe esaanuuka olw'ennaku.
27 Beesunda eruuyi n'eruuyi, era batagatta ng'omutamiivu, N'amagezi gonna nga gababuze.
28 Ne balyoka bakaabira Mukama mu nnaku zaabwe, N'abaggya mu kweraliikirira kwabwe.
29 Alaaza omuyaga, Amayengo gaagwo ne gateeka.
30 Ne balyoka basanyuka kubanga bawummula; N'alyoka abaleeta mu mwalo gwe baagala okutuukamu.
31 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu
32 Era bamugulumizenga mu kkuŋŋaaniro ery'abantu, Era bamutenderezenga awali ekituuti eky'abakadde.
33 Afuula emigga eddungu, N'enzizi azifuula ettaka ekkalu;
34 Ensi ebala agifuula olukoola olw'omunnyo, Olw'obubi bwabo abatuula omwo.
35 Eddungu alifuula ekidiba eky'amazzi, N'ensi enkalu ensulo ez'amazzi.
36 Omwo mw'atuuza abalumwa enjala, Balongoosenga ekibuga eky'okutuulamu;
37 Era basigenga ennimiro, basimbenga emizabbibu, Beefunirenga ebibala eby'ekyengera.
38 Era n'abawa omukisa, n'okweyongera ne beeyongeranga nnyo; N'ataganya nte zaabwe okukendeera.
39 Nate, ne baweebuuka ne bajeezebwa Olw'okujoogebwa, n'okweraliikirira, n'okunakuwala.
40 Anyoomesa nnyo abalangira, Era abakyamiza mu nsiko omutali kkubo.
41 Era naye agulumiza omwavu okuva mu nnaku. N'amukolera ebika ng'ekisibo.
42 Abatuukirivu balibiraba, balisanyuka; N'obutali butuukirivu bwonna buliziba akamwa kaabwo.
43 Buli alina amagezi anaalowoozanga ebyo, Era banaafumiitirizanga okusaasira kwa Mukama.


text:
Essuula 6
1 Abali mu bufuge abaddu balowoozenga bakama baabwe bennyini nga basaanidde ekitiibwa kyonna, erinnya lya Katonda n'okuyigiriza kwaffe biremenga okuvumibwa.
2 Era abalina bakama baabwe abakkiriza tebabanyoomanga, kubanga ba luganda; naye beeyongere okubaweerezanga, kubanga abassa ekimu mu kukolwa obulungi bakkiriza era baagalwa. Yigirizanga ebyo obibuulirirenga.
3 Omuntu yenna bw'ayigirizanga obulala, so nga takkiriza bigambo bya bulamu, bye bya Mukama waffe Yesu Kristo, n'okuyigiriza okugobereranga okutya Katonda;
4 nga yeekulumbaza, nga taliiko ky'ategeera, wabula okukalambiza obukalambiza empaka n'entalo ez'ebigambo, omuva obuggya, okuyomba, okuvuma, okuteerera obubi,
5 okukaayana kw'abantu abayonooneka amagezi, abaggibwako amazima, nga balowooza ng'okutya Katonda kwe kufuna amagoba.
6 Naye okutya Katonda wamu n'obutayaayaananga ge magoba amangi:
7 kubanga tetwaleeta kintu mu nsi, kubanga era tetuyinza kuggyamu kintu;
8 naye bwe tuba n’emmere n'ebyokwambala, ebyo binaatumalanga.
9 Naye abaagala okugaggawala bagwa mu kukemebwa ne mu mutego n'okwegomba okungi okw'obusirusiru okwonoona, okunnyika abantu mu kubula n'okuzikirira.
10 Kubanga okwagala ebintu kye kikolo ky'ebibi byonna: waliwo abantu abayaayaanira ebyo, ne bakyamizibwa okuva mu kukkiriza, ne beefumitira ddala n'ennaku ennyingi.
11 Naye ggwe, omuntu wa Katonda, ddukanga ebyo,ogobererenga obutuukirivu, okutya Katonda, okukkiriza, okwagala, okugumiikiriza, obuwombeefu.
12 Lwananga okulwana okulungi okw'okukkiriza, nywezanga obulamu obutaggwaawo, bwe wayitirwa, n'oyatula okwatula okulungi mu maaso g'abajulirwa abangi.
13 Nkukuutirira mu maaso ga Katonda, awa byonna obulamu, ne Kristo Yesu eyategeeza okwatula okulungi eri Pontio Piraato;
14 weekuumenga ekiragiro awatali bbala, awatali kya kunenyezebwa, okutuusa ku kulabika kwa Mukama waffe Yesu Kristo:
15 kw'aliraga mu ntuuko zaakwo Nannyini buyinza yekka atenderezebwa, Kabaka wa bakabaka, era Mukama w'abaami;
16 alina obutafa yekka, atuula mu kutangaala okutasemberekeka; omuntu yenna gw'atalabangako, so siwali ayinza okumulaba: aweebwenga ekitiibwa n'obuyinza obutaggwaawo. Amiina.
17 Okuutirenga abagagga ab'omu mirembe gya kaakano obuteegulumizanga, newakubadde okwesiga obugagga obutali bwa lubeerera, wabula Katonda, atuwa byonna olw'obugagga tulyoke twesanyusenga n'ebyo;
18 bakolenga obulungi, babeerenga abagagga mu bikolwa ebirungi, babeerenga bagabi, bassenga kimu;
19 nga beeterekera eky'okuyimako ekirungi olw'ebiro ebigenda okujja, balyoke banywezenga obulamu ddala ddala.
20 Ai Timoseewo, kuumanga kye wateresebwa, nga weewala ebigambo ebitaliimu ebitali bya Katonda n'okulwana kw'ebigambo eby'okutegeera, okuyitibwa bwe kutyo mu bulimba;
21 waliwo abantu abeegomba okuba nakwo, ne bakyama mu kukkiriza. Ekisa kibeerenga nammwe.


text:
Bya HUSSEIN BUKENYA NE Hasfah SSONKO
OLUVANNYUMA lw’endagaano ye okuggwaako mu Red Bull Salzburg eya Austria mw’abadde azannyira, eyali kapiteeni wa Cranes, Ibrahim Sekaggya ttiimu y’e Colombia emuwadde endagaano.
Expreso Rojo ey’ekibinja ekyokubiri ye yakkaanyizza ne Sekaggya agizannyire ku ndagaano ya myaka ebiri. Kkampuni ya Profi Sports Management ekola nga kitunzi wa Sekaggya, emaze sizoni ewedde ng’enoonyeza Munnayuganda ono ttiimu gy’anaazannyira.
Sekaggya yeegatta ku Red Bull Salzburg mu 2006 ng’ava mu Arsenal de Sarandi eya Argentina ng’agizannyidde emyaka mukaaga mw’awangulidde ebikopo bya liigi bisatu n’ekya Austrian Cup kimu.
Omuzibizi ono, yaggyiddwa ku lukalala lw’abazannyi abagenda okuzannyira Salzburg sizoni ejja. KCC etokota Mpande:
Omutindo gw’omuwuwutanyi wa Cranes ne Vipers, Joseph Mpande gwolekedde okumufunira ennamba mu KCC bakyampiyoni ba liigi.
Ensonda mu KCC ne Vipers zigamba nti baatudde ku mmeeza ne bateesa ku by’okugula omuzannyi ono era agavaayo galaga nti buli kimu kigenda bukwakku.
KCC, egenda okukiikirira Uganda mu mpaka za Orange CAF Champions League, eri ku muyiggo gw’abazannyi abalungi abasobola okugiggumiza naddala ku lukalu lwa Afrika.
Kigambibwa nti balinze muzannyi ono amalirize omupiira gwa Cranes bamalirize enteeseganya.


text:
Bya TEDDY NAKANJAKKO
KU Ssande emisinde gy'ensi yonna ( IAAF World Athletics Championships) gyakomekkerezeddwa mu kibuga Moscow ekya Russia, nga Uganda emalidde mu kifo kya 12 ku mawanga agasukka 200.
Kino kyavudde ku mudaali gwa zaabu Stephen Kiprotich gwe yawangudde mu misinde gy’okwetooloola ebyalo naye kino kitegeeza ki eri abaddusi ba Uganda?
Kiprotich lweyawangula empaka z'e Moscow.
Uganda yatandika okwetaba mu mpaka zino mu 1997, Davis Kamoga lwe yawangula omudaali gwa feeza mu Athens.
Ku mulundi guno ekibinja kya Uganda kyabaddemu Ronald Musagala, era guno gwe mulundi gwe ogwasoose okwetaba mu misinde egiri ku musingi gw’ensi yonna.
Kyokka yalaze nti singa abaddusi nga ye bafuna obutendesi obumala, emikisa gya Uganda okuwangula emidaali naddala mu za Commonwealth omwaka ogujja n'e Beijing mu 2015, mitangaavu.Musagala yagenze mu mpaka zino nga buli lw’alinnya ku kisaawe alaba ng’ali mu fayinolo, era omutima guno gwe gwamuyambye okwesogga 'semi' ng’eno bumanyirivu bwe bwamuggyeemu.
Enju bazaade ba Kiprotic gyebaali babeeramu.
Tewaaliwo musawo:
Ekizibu kya ttiimu okuba nti egenda mu mpaka nga zino nga tekuli musawo, gavumenti ky’erina okunogera eddagala nga bali wamu n’ekibiina ekiddukanya emisinde mu ggwanga.
Moses Kipsiro kyabadde kimwetaagisa kufuna musawo okuva mu kibiina ky’ensi yonna okukakasa nti yafuna obuzibu ku kugulu kwe? Singa waaliwo omusawo obuvune buno tebwandisajjuse kutuuka kuba nti kati afuna bujjanjabi okuva mu Bungereza.
Jacob Araptany ne Benjamin Kiplagat nga baakava mu fayinolo ya Steeplechase, baagamba nti nti tebaafuna abakola masaagi mutendeke nga bamaze okudduka 'semi' ekyabaleera okuba nti emibiri gyali tegitambula.
Singa waabaddewo omusawo bino byonna tebyandizze mu ttiimu ya Uganda.


text:
Bya Luke Kagiri
Abasuubuzi mu kibuga Mityana balangidde aba Town Council okulemwa okutereeza ekibuga ne babalabula nti singa embeera tekyukako, bagenda kwekubira enduulu mu bitongole bya Gavumenti eby’enjawulo.
Baabyogeredde mu lukiiko RDC, Joy Walusimbi lwe yazzeemu okuyita abasuubuzi mwe baalangidde kanso okulemererwa okubatuusaako obuweereza.
Mu lukiiko olwasooka okukubibwa gye buvuddeko mu paaka ya takisi e Mityana, abasuubuzi beemulugunya ku bakulembeze obutalabirira kibuga era RDC n’abawa ebbanga lya myezi ebiri okutereeza ekibuga omuli okukiyonja, okutereeza amakubo n’ebirala kyokka tewali kyakolebwa.
Walusimbi yagambye nti ebisasiro kati biyoolebwa mu budde wadde nga bingi nnyo.
Ku ky’enguudo yagambye nti ezimu zirina kukolebwa kitongole kya UNRA.
Ebyakkaanyiziddwaako RDC yakkaanyizza n’aba kanso nti balina okunoonya ensimbi mu bitongole eby’enjawulo bakole enguudo.
Yalabudde abakola mu bifo bya Beetingi nti balina okukomya okuggulawo ku makya n’okukola okutuusa amatumbibudde.


text:
Yobu Job
Chapter 5
1 Koowoola nno; waliwo anaakuyitaba? Era ani ku batukuvu gw'onookyukira?
2 Kubanga okweralirira kutta omusirusiru, Nobuggya butta atalina magezi.
3 Nalaba omusirusiru ng'asimba emmizi: Naye amangu ago ne nkolimira ekifo ky'abeeramu.
4 Abaana be baba wala n'emirembe, Era babetentebwa mu mulyango, So tewali wa kubawonya.
5 Omwaka gwabwe omuyala agulya, N'aguggya ne mu maggwa, N'omutego guwankirawankira ebintu byabwe.
6 Kubanga okulaba ennaku tekuva mu nfuufu, So n'obuyinike tebuva mu ttaka;
7 Naye abantu bazaalirwa obuyinike, Ng'ensasi bwe zibuuka waggulu.
8 Naye nze, njagala okunoonya Katonda, Era njagala okulekera Katonda ensonga yange:
9 Akola ebikulu ebitanoonyezeka; Eby'ekitalo ebitabalika:
10 Atonnyesa enkuba ku nsi, N'asindika amazzi ku nnimiro:
11 Awo n'agulumiza abo abatoowazibwa; N'abo abali mu nnaku ne basitulibwa ne baba mirembe.
12 Atta enkwe ez'abagerengetanya, Emikono gyabwe ne gitayinza kutuukiriza bye batandise.
13 Akwasa abagezi olukwe lwabwe bo: N'okuteesa kw'ab'ekyejo kumenyekera ddala.
14 Baba n'ekizikiza emisana, Era bawammanta mu ttuntu nga kiro.
15 Naye alokola mu kitala eky'akamwa kaabwe, Alokola eyeetaaga mu mukono gw'ow'amaanyi.
16 Kale omwavu n'aba n'okusuubira, Obutali butuukirivu ne buziba akamwa kaabwo.
17 Laba aweereddwa mukisa omuntu Katonda gw'akangavvula: Kale tonyooma kubuulirira kw'Omuyinza w'ebitu byonna.
18 Kubanga ye alumya era ye anyiga; Ye afumita era engalo ze z'eziwonya.
19 Anaakuwonyanga mu buyinike omukaaga; Weewaawo, mu musanvu tewaabenga bubi obunaakukomangako.
20 Mu njala anaakununulanga obutafa; Ne mu ntalo anaakuwonyanga mu maanyi g'ekitala.
21 Onookwekebwanga awali okubambula kw'olulimi; So tootyenga kuzikirira bwe kunajjanga.
22 Onoosekereranga okuzikirira n'enjala; So tootyenga nsolo za ku nsi.
23 Kubanga onoolagaananga endagaano n'amayinja ag'omu ttale; N'ensolo ez'omu nsiko zinaabanga n'emirembe gy'oli.
24 Era onoomanyanga ng'eweema yo eri mirembe; Era onoolambulanga ekisibo kyo n'otobulwa kintu.
25 Era onoomanyanga ng'ezzadde lyo linaabanga kkulu. N'enda yo ng'omuddo ogw'ettale.
26 Olituuka mu ntaana yo ng'owezezza emyaka mmingi. Ng'ekinywa ky'eŋŋaano bwe kijja mu ntuuko zaakyo.
27 Laba, ekyo twakikenneenya, bwe kiri bwe kityo. Kiwulire okimanye olyoke obeere bulungi.


text:
2 Bassekabaka 2 Kings
Chapter 12
1 Mu mwaka ogw'omusanvu ogwa Yeeku Yekoyaasi n'atanula okufuga; n'afugira emyaka amakumi ana mu Yerusaalemi: ne nnyina erinnya lye yali Zebbiya ow'e Beeruseba.
2 Yekoyaasi n'akola ebyali mu maaso ga Mukama ebirungi ennaku ze zonna Yekoyaada kabona ze yamuyigirizaamu.
3 Naye ebifo ebigulumivu tebyaggibwawo: abantu nga bakyawaayo ssaddaaka ne bootereza obubaane ku bifo ebigulumivu.
4 Awo Yekoyaasi n'agamba bakabona nti Effeeza zonna ez'ebintu ebitukuzibwa ezireetebwa mu nnyumba ya Mukama, eziyitaŋŋana, effeeza ez'abantu buli muntu z'awandiikirwa, n'effeeza zonna omuntu yenna ze yettula okuleeta mu nnyumba ya Mukama,
5 bakabona bazitwale ewaabwe, buli muntu ng'aziggya ku abo b'amanyi: kale baliziba ebituli by'ennyumba yonna yonna ekituli gye kinaalabikira.
6 Naye olwatuuka mu mwaka ogw'amakumi abiri ogwa kabaka Yekoyaasi bakabona nga tebannaziba bituli bya nnyumba.
7 Awo kabaka Yekoyaasi n'ayita Yekoyaada kabona ne bakabona abalala n'abagamba nti Kiki ekibalobera okuziba ebituli by'ennyumba? kale nno temweyongera kuggya ffeeza ku abo be mumanyi, naye mugisasule olw'ebituli by'ennyumba.
8 Awo bakabona ne bakkiriza obutaggya nate ffeeza ku bantu newakubadde okuziba ebituli by'ennyumba.
9 Naye Yekoyada kabona n'addira ebbweta n'awummula ekituli mu kisnikizo kyayo, n'agiteeka ku mabbali g'ekyoto ku luuyi olwa ddyo ng'oyingira mu nnyumba ya Mukama: awo bakabona abaakuumanga oluggi ne bateeka omwo effeeza zonna ezleetebwanga mu nnyumba ya Mukama.
10 Awo olwatuuka bwe baalaba nga mu bbweta mulimu effeeza nnyingi, omuwandiisi wa kabaka ne kabona asinga obukulu ne bambuka, ne batereka effeeza eyasangibwa mu nnyumba ya Mukama mu nsawo, ne bazibala.
11 Ne bawa effeeza ezaagerebwa mu mikono gy'abo abaakola emirimu abaalabirira ennyumba ya Mukama: ne baziwyo eri ababazzi n'abazimbi abaakola emirimu gy'ennyumba ya Mukama,
12 n'eri abazimbi b'amayinja n’abatema amayinja n'olw'okugula emiti n'amayinja amabajje okuziba ebituli by'ennyumba ya Mukama, n'olwa byonna ebyajjirira ennyumba okugiddaabiriza.
13 Naye ebikompe ebya ffeeza n'ebisalako ebisiriiza n'ebibya n'amakondeere n'ebintu byonna ebya zaabu oba ebintu ebya ffeeza tebyakolerwa nnyumba ya Mukama n'effeeza ezaaletebwa mu nnyumba ya Mukama:
14 kubanga ezo ne baziwa abo abaakola emirimu, era ne baziddaabirizisa ennyumba ya Mukama.
15 Era tebaabalirira muwendo eri abasajja be baawa effeeza mu mukono gwabwe okubawa abo abaakola emirimu: kubanga baakolanga n'obwesigwa.
16 Effeeza ez'ebiweebwayo olw'omusango n'effeeza ez'ebiweebwayo olw'okwonoona tezaaleetebwa mu nnyumba ya Mukama: zaabanga za bakabona.
17 Awo Kazayeeri kabaka w'e Busuuli n'ayambuka n'alwana ne Gaasi n'akimenya: Kazayeeri n'asimba amaaso ge okwambuka e Yerusaalemi.
18 Awo Yekoyaasi kabaka wa Yuda n'addira ebintu byonna ebyatukuzibwa, Yekosafaati ne Yekolaamu ne Akaziya bajjajjaabe bassekabaka ba Yuda bye baawonga, n'ebintu bye ye ebyatukuzibwa n'ezaabu yonna eyalabika mu by'obugagga eby'omu nnyumba ya Mukama n'eby'omu nnyumba ya kabaka, n'abiweereza Kazayeeri kabaka w'e Busuuli: n'ava ku Yerusaalemi.
19 Era ebikolwa ebirala byonna ebya Yowaasi ne byonna bye yakola tebyawandiikibwa mu kitabo eky'eby'omu mirembe gya bassekabaka ba Yuda?
20 Abaddu be ne bagolokoka ne beekobaana ne battira Yowaasi awali ennyumba ey'e Miiro ku kkubo eriserengeta e Sirra.
21 Kubanga Yozakali mutabani wa Simeyaasi ne Yekozabadi mutabani wa Someri, abaddu be baamufumita n'afa; ne bamuziikira wamu ne bajjajjaabe mu kibuga kya Dawudi: Amaziya mutabani we n'afuga mu kifo kye.


text:
Danyeri Daniel
Chapter 9
1 Mu mwaka ogw'olubereberye ogwa Daliyo omwana wa Akaswero, ow'ezzadde ery'Abameedi, eyalya obwakabaka obw'Abakaludaaya:
2 mu mwaka ogw'olubereberye mu mirembe gye nze Danyeri ebitabo ne bintegeeza omuwendo gw'emyaka, Yeremiya nnabbi gye yajjirwako ekigambo kya Mukama, okutuukiriza Yerusaalemi okuzika, gye myaka ensanvu.
3 Ne nteeka amaaso gange eri Mukama Katonda, okunoonya nga nsaba era nga nneegayirira, nga nsiiba enjala era nga nnyambala ebibukutu n'evvu.
4 Ne nsaba Mukama Katonda wange, ne njatula, ne njogera nti Ai Mukama Katonda omukulu era ow'entiisa, atuukiriza endagaano n'okusaasira eri abo abamwagala ne bakwata amateeka ge:
5 twayonoona, era twakola eby'obubambaavu, n'eby'obubi, era twajeema, nga tukyama okuleka ebiragiro byo n'emisango gyo:
6 so tetwawulira baddu bo bannabbi, abaagambiranga mu linnya lyo bakabaka baffe, abalangira baffe, ne bajjajjaffe, n'abantu bonna ab'omu nsi.
7 Ai Mukama, obutuukirivu bwe bubwo, naye ffe amaaso okukwatibwa ensonyi kwe kwaffe, nga leero: abantu ab'omu Yuda, n'abatuula mu Yerusaalemi, ne Isiraeri yenna, abali okumpi, n'abo abali ewala, mu nsi zonna gye wabagobera, olw'okwonoona kwe baayonoona ggwe.
8 Ai Mukama, amaaso okukwatibwa ensonyi kwe kwaffe, bassekabaka baffe, abalangira baffe, ne bajjajjaffe, kubanga twayonoona ggwe.
9 Mukama Katonda waffe ye alina okusaasira n'okusonyiwa: kubanga twamujeemera:
10 so tetwawulira ddoboozi lya Mukama Katonda waffe, okutambulira mu mateeka ge, ge yassa mu maaso gaffe abaddu be bannabbi.
11 Weewaawo, Isiraeri yenna asobezza amateeka go, nga beekooloobya, baleme okuwulira eddoboozi lyo: okukolimirwa kyekwava kutufukirwako, n'ekirayiro ekyawandiikibwa mu mateeka ga Musa omuddu wa Katonda: kubanga twamwonoona.
12 Naye yanyweza ebigambo bye, bye yayogera ku ffe, era ne ku balamuzi baffe abaatulamulanga, bwe yatuleetera obubi obunene: kubanga wansi w'eggulu lyonna tekikolebwanga nga bwe kyakolebwa ku Yerusaalemi.
13 Nga bwe kyawandiikibwa mu mateeka ga Musa, bwe butyo obubi obwo bwonna bwatujjako: era naye tetunnasaba kisa kya Mukama Katonda waffe, tuleke ebikolwa byaffe ebitali bya butuukirivu, era tubeere n'amagezi mu mazima go.
14 Mukama kyeyava atunuulira obubi, n'abutuleetako: kubanga Mukama Katonda waffe mutuukirivu mu bikolwa bye byonna by'akola, naffe tetwawulira ddoboozi lye.
15 Ne kaakano, ai Mukama Katonda waffe, eyaggya abantu bo mu nsi y'e Misiri n'omukono agw'amaanyi, era eyeefunira ekitiibwa, nga leero: twayonoona, twakola bubi.
16 Ai Mukama, ng'obutuukirivu bwo bwonna bwe buli, obusungu bwo n'obukambwe bwekooloobye buve ku kibuga kyo Yerusaalemi, olusozi lwo olutukuvu: kubanga olw'okwonoona kwaffe n'olw'obutali butuukirivu bwa bajjajjaffe, Yerusaalemi n'abantu bo bafuuse ekivume eri abo bonna abatwetooloola.
17 Kale kaakano, ai Katonda waffe, wulira okusaba kw'omuddu wo, n'okwegayirira kwe, era, ku bwa Mukama, oyazike amaaso go awatukuvu wo awazise.
18 Ai Katonda wange, tega okutu kwo, owulire: ozibule amaaso go, otunuulire ebyaffe ebyazika, n'ekibuga ekituumibwa erinnya lyo: kubanga tetuleeta kwegayirira kwaffe mu maaso go olw'obutuukirivu bwaffe, wabula olw'okusaasira kwo okungi.
19 Ai Mukama, wulira: ai Mukama, sonyiwa: ai Mukama, wulira okole: tolwawo: ku bubwo wekka, ai Katonda wange, kubanga ekibuga kyo n'abantu bo batuumibwa erinnya lyo.
20 Awo bwe nnali njogera, era nga nsaba, era nga njatula okwonoona kwange n'okwonoona kw'abantu bange Isiraeri, era nga ndeeta okwegayirira kwange mu maaso ga Mukama Katonda wange olw'olusozi olutukuvu olwa Katonda wange:
21 weewaawo, bwe nnali njogera mu kusaba, omusajja Gabulyeri, gwe nnalaba mu ebyo bye nnayolesebwa olubereberye, n'abuusibwa mangu, n'ankomako nga mu kiseera ekya ssaddaaka ey'akawungeezi.
22 N'anjigiriza, n'ayogera nange, n'agamba nti Ggwe Danyeri, kaakano nfulumye okukugeziwaza mu kutegeera.
23 Bwe wasooka okwegayirira, ekiragiro ne kifuluma, nange nzize okukubuulira: kubanga oli mwagalwa nnyo: kale lowooza ekigambo ekyo, otegeere bye wayolesebwa.
24 Sabbiiti ensanvu ziragiddwa abantu bo n'ekibuga kyo ekitukuvu, okukomya okwonoona, n'okumalawo okusobya, n'okutabaganya olw'obutali butuukirivu, n'okuyingiza obutuukirivu obutaliggwaawo, n'okussa akabonero ku ebyo ebyayolesebwa ne ku ebyo ebyalangibwa, n'okufuka amafuta ku oyo asinga obutukuvu.
25 Kale manya otegeerere ddala nga kasooka ekiragiro kifuluma okuzzaawo n'okuzimba Yerusaalemi okutuusa ku oyo afukibwako amafuta, omulangira, walibaawo sabbiiti musanvu: era walibaawo sabbiiti nkaaga mu bbiri, n'ekizimbibwa nate, n'oluguudo n'olusalosalo, newakubadde mu biro eby'okutegana.
26 Era sabbiiti nkaaga mu bbiri bwe ziriggwa, oyo afukibbwako amafuta n'alyoka azikirizibwa, so taliba na kintu: n'abantu ab'omulangira alijja balizikiriza ekibuga n'awatukuvu: n'enkomerero ye eriba n'amataba, n'okutuusa enkomerero walibaawo entalo: okuzisa kwalagirwa.
27 Era aliragaana endagaano ennywevu n'abangi okumala ssabbiiti emu: ne mu kitundu ekya ssabbiiti alikomya ssaddaaka n'ekitone: ne ku kiwaawaatiro eky'eby'emizizo kulijjirako oyo alizisa: n'okutuusa byonna okutuukirizibwa, okwo kwe kwalagirwa, obusungu bulifukibwa ku oyo azisa.


text:
Ettaka ly’Abalangira ba Ssekabaka Kimbugwe e Buwagga okumpi ne Kasangati lyatundiddwa mu mancoolo ng’abalitunze bakolaganye ne poliisi y’e Kasangati wamu n’abakulira ekyalo.
KALONDOOZI WA BUKEDDE alaze abali emabega w’ensonga zino.
OMULANGIRA Neriko Kateregga Ssekafuuwa Kawagga yasikira omutuba gw’Omulangira Kawagga eyali omwana wa Ssekabaka Kateregga e Buteregga mu Busiro.
Nga Ssekabaka tannaba kukisa mukono, yaleka asimbidde Kawagga omutuba mu Kyaddondo, ettaka eriwezaako mayiro nga munaana.
Omulangira Kawagga bwe yafa, yasikirwa Yosam Magembe nga ow’omutuba gwa Kawagga naye eyasikirwa Omulangira Neriko Ssekafuuwa.
Olw’okuba nga ettaka ly’atambuliranga mu mutuba gwa Kawagga, lirina kubeera lya nsikirano, asikira omutuba gwa Kawagga y’aba alivunaanyizibwako.
Ssentebe Sserumaga
Yosam Magembe ng’amaze okufa, Abalangira baalonda munnaabwe Neriko okusikira Magembe mu 1993. Wabula nga yaakalondebwa, yakizuula nti waaliwo abaana ba Yosefu Kateregga (ye b’agamba nti tabamanyi) abaali batunze ebibanja by’Obutaka ku ttaka lino era n’abaloopa mu kakiiko k’ekyalo mu 1993.
Ssentebe John Sserumaga (era y’akyaliwo) yasala omusango ne bagoba abo abaali baguze ebibanja bino nga bagamba nti baagula ku bakyamu.
Wabula mu 2012 abaana bano aba Yozefu Kateregga okuli Johnson Kimera, Moses Musanje, Gertrude Nakimbugwe ne nnyaabwe Margaret Nansubuga ne bakola olukujjukujju ne batunda ettaka lino eriri ku block 127 eriwezaako yiika 635 n’obutundu 6 eriri ku FC 19629 e Kyadondo- Wakiso ku kyalo Buwagga.
Omulangira Kawagga bwe yalaba waliwo abagezaako okubba ettaka ly’omutuba, yafuna obuyinza okulabirira ettaka lino mu kkooti e Nakawa mu 2011.
Ekyewuunyisa nti ekyapa kino Lutta ky’agamba okugula, tekifulumanga!
Margaret Nansubuga, Gertrude Nakimbugwe ne Johnson Kimera baakyusa ettaka lino ne balizza mu mannya gaabwe mu 2012 nga tebeebuuzizza ku Mulangira Kateregga (Kawagga).
Olwo ne baliguza Lutta Ngambwa owa Prime Housing Estates n’atandika okugobaganya Omulangira ku ttaka lye ng’agamba nti si ye nnanyini omutuufu.
Ku ttaka lino kwe kuli n’ebiggya bya bajajaabe. Abasenze babasendedde emmere, abalala basibiddwa mu makomera awatali ayamba!
Omulangira Neriko Kawagga n’abasenze be bagezezzaako okwekubira enduulu mu boobuyinza okuva ku Ssentebe w’ekyalo, poliisi n’abalala wabula tebayambibwa.
‘LC yayambyeko abaatunze ettaka’
NERIKO KATEREGGA ANNYONNYOLA
Ssekabaka Kateregga yasimbira mutabani we Kawagga omutuba mu Kaddondo n’aleka ng’azimbyeyo n’Olubiri.
Omulangira Kawagga yasikirwa Yosam Magembe era ye yasigala nga wa mutuba eyatuusa ekiseera naye n’afa.
Olw’okuba nze nnali Omulangira omukulu mu mutuba gwa Kawagga, olulyo lw’Abalangira baatuula ne bannonda okusikira Yosam Magembe mu 1993.
Nnatandika okulondoola ebikwata ku ttaka lino era ne nkizuula nti waliwo abaana ba Yozefu Kateregga abaali batunze ebibanja by’obutaka mu bukyamu.
Nayanguwa okuloopa ensonga zino mu kakiiko k’ekyalo aka LC era omusango ne ngusinga.
Abaana bano baatandika okugamba abantu nti be baali bannannyini ttaka era nga babakakasa nti ettaka lino lyali lya bwannannyini sso ng’ekituufu lya nsikirano.
Mu 2012 nnafuna amawulire nti Lutta Ngambwa yali yagula ekyalo nange kwendi.
Kino kyanneewuunyisa wabula oluvannyuma nnakitegeera nti abaana ba Yosam Kateregga ne nyaabwe be baali batunze ettaka lino.
Nnali nkyebuuza Lutta n’aleeta guleeda n’etandika okusenda abebibanja n’emmere yaabwe, emisiri gy’emmwaanyi, amayumba gaabwe n’ebirala bingi.
Abatuuze bwe baagenda ku poliisi e Kasangati okuwaabira Lutta ate poliisi yasiba basibe, n’ebaggulako emisango gy’okusaalibira ku ttaka lya Lutta!
Ekirala ekyennyamiza ye Ssentebe waffe John Sserumaga okusalawo n’adda ku ludda lw’omugagga ng’alumiriza nti ettaka lirye era yaligula mu butuufu.
Neriko Kateregga
Sso nga ye yali asaze omusango gwe nnali mpawabidde abaana bano mu 1993 nga batunze ebibanja era ne bagobwamu.
Okwongereza kw’ekyo nnina amabaluwa mangi Ssentebe ono ge yankolera emabega nga gankakasa nti nze nnannyini ttaka lino.
Nnagezaako okwekubira enduulu mu bakansala b’ekitundu naye nga bonna bawagira mugagga era ne bwe nnatwala ensonga ewa RDC e Wakiso eyaliwo biseera ebyo Dan Kaguta era ssaayambibwa.
Nnatwala ensonga zino mu kkooti ya famire mu Kampala wabula nayo ssaayambibwa, baayita Lutta agende mu kkooti naye ne yeerema okutuusa lwe byasiriikirira.
Lumu nnagendayo okulaba ensonga zange we zaali zituuse ne bang’amba nti omulamuzi baali baamukyusa, ne bantegeeza nti bwe balireeta omulala balinkubira. Na guno guliko sifunanga ssimu yaabwe!
Lutta bwe yatwala ettaka lyange, yaguzaako aba Jomayi era nabo nnagezaako okubannyonnyola ne bangamba nti baali bakwongera okwetegereza ensonga zino.
Wabula Mw. Joseph Yiga Magandazi owa Jomayi yagambye nti mu kitundu kino talinaamu ttaka. “Oyo Lutta Ngambwa simumanyi era tanguzangako ku ttaka. Nkoma ku kulaba kapande ka Prime,” bwe yagambye.
NERIKO AGAMBA: Bwe nnalaba poliisi yeekubidde nnyo, nnasalawo okupangisa kkampuni ya Classic Investigators & Protectors LTD enoonyereze ezuule ekituufu.
Nabawa ebiwandiiko bye nnalina, ensonga ne baziyisa mu kkooti eyalagira ab’ebyettaka e Wakiso okuleeta ebintu ebiraga nti ettaka lino lyali lya Lutta nabo ne bakikola era olwamala okugeraageranya n’okunoonyereza, ne bakola lipoota nga February 7 2014 era ne bazuula bino;
- Mu ofiisi y’ebyettaka e Wakiso baakizuula nti ettaka lino Block 127 lya Kawagga era liwezaako yiika 635.60 ku FC nnamba 19629. Era baakizuula nti ekyapa kino kiri ku ‘Blue page’ ekitegeeza nti tewali akirina mu ‘oligino’ sso nga Lutta yalaga nti baakisalamu dda.
- Kyazuulibwa nti Johnson Kimera, Gertrude Nakimbugwe ne nnyaabwe Margaret Nansubuga baajingirira ebiwandiiko ne bakyusa ekyapa ky’ettaka lino ne bakizza mu mannya gaabwe. Era mu kunoonyereza kwe okwakolebwa kyazuulibwa nti ebiwandiiko by’okukyusa ettaka lino n’endagaano Lutta kwe yagulira, tekwali mukono gwa Kawagga ekyali ekikyamu.
‘Kateregga si nnannyini ttaka, yali atukuza bukuza’
GERTRUDE Nakimbugwe, omu ku baana ba Joseph Kateregga abaatunda ettaka lino ne baliguza Lutta Ngambwa agamba nti Neriko Kateregga byonna by’ayogera bikyamu.
“Kitaffe Joseph Kateregga ye yalina okusikira omutuba guno wabula Neriko Kateregga n’acangacanga ebintu n’agutwala.
Taata bwe yafa, Neriko Kateregga n’afuuka omukuza waffe, n’akozesa olukujjukujju okwezza ettaka, wabula ekyatuyamba ne tumulabuukirira ne tulizza mu mannya gaffe,” Nakimbugwe bwe yagambye.
EKIRIWO KATI
Lutta Ngambwa yagaana okukkiriza nti yagula ettaka ery’empewo. yatadde ofiisi ya kkampuni ye ku ttaka.
Bwe nnagenze mu ofiisi ya Administrator General, ne bantegeeza ku nsonga zange, bankwasizza Jacquelyn Ssemakula Mazinga y’aba ankolako era yawandikidde Margaret Nansubuga, Getrude Nakimbugwe ne Johnson Kimera ng’abayita mu lukiiko nga April 29 olugenda okutuula mu ofiisi ye!
SSENTEBE SSERUMAGA
Bwe nnabuuzizza Ssentebe ku bwannannyini bw’ettaka lino yantegezezza nti naye tannaba kutegeera bulungi kubanga ensonga zaabwe zikyamu mu kkooti era aleeta ebiwandiiko ye gw’agenda naye!
Wabula bwe nnamubuzizza ensonga eyamuwandisanga amabaluwa ebiseera eby’emabega n’okusala omusango 1993 nga Kawagga awawabidde abaana b’omugenzi Yozefu Kateregga ne bagoba abaali baguze ebibanja mu bukyamu awo teyanzizeemu!
KU POLIISI E KASANGATI
DPC James Kawalya bwe nnamwanjulidde ensonga zino yantegezezza nti ye abadde akyali mupya nga tannaba kutegeera ku nsonga zino wabula n’ansuubiza okukola okunoonyereza okukwe.


text:
Essuula 1
1 Okubikkulirwa kwa Yesu Kristo Katonda kwe yamuwa okulaga abaddu be ebigwanira okubaawo amangu: n'abuulirira mu malayika we ng'amutuma eri omuddu we Yokaana,
2 eyategeeza ekigambo kya Katonda n'okutegeeza kwa Yesu Kristo, byonna bye yalaba.
3 Alina omukisa oyo asoma, n'abo abawulira ebigambo by'obunnabbi buno, era n'abakwata ebiwandiikiddwa mu bwo: kubanga ekiseera kiri kumpi.
4 Yokaana eri ekkanisa omusanvu ez'omu Asiya: ekisa kibeerenga nammwe n'emirembe ebiva eri oyo abaawo era eyabaawo era ajja okubaawo; era ebiva eri emyoyo omusanvu egiri mu maaso g'entebe ye;
5 era ebiva eri Yesu Kristo, omujulirwa omwesigwa, omubereberye w'abafu, era afuga bakabaka b'omu nsi. Atwagala, era eyatusumulula mu bibi byaffe olw'omusaayi gwe;
6 n'atufuula obwakabaka, bakabona eri Katonda Kitaawe; ekitiibwa n'obuyinza bibeerenga eri oyo emirembe n'emirembe. Amiina.
7 Laba, ajja n'ebire era buli liiso lirimulaba, n'abo abaamufumita; n'ebika byonna eby'omu nsi birimukubira ebiwoobe. Weewaawo, Amiina.
8 Nze ndi Alufa ne Omega, bw'ayogera Mukama Katonda, abaawo era eyabaawo era ajja okubaawo, Omuyinza w'ebintu byonna.
9 Nze Yokaana muganda wammwe era assa ekimu mu kubonaabona ne mu bwakabaka ne mu kugumiikiriza ebiri mu Yesu, nnali ku kizinga ekiyitibwa Patumo, olw'ekigambo kya Katonda era n'olw'okutegeeza kwa Yesu.
10 Nnali mu Mwoyo ku lunaku lwa Mukama ne mpulira ennyuma wange eddoboozi ddene, ng'ery'akagombe,
11 nga koogera nti Nze Alufa ne Omega, era Ky'olaba, wandiika mu kitabo, okiweereze ekkanisa omusanvu; eri Efeso, n'eri Sumuna, n'eri Perugamo, n'eri Suwatira, n'eri Saadi, n'eri Firaderufiya, n'eri Lawodikiya.
12 Ne nkyuka okulaba eddoboozi eryayogera nange. Bwe nnakyuka, ne ndaba ettabaaza musanvu eza zaabu;
13 ne wakati w'ettabaaza ne ndaba afaanana ng'omwana w'omuntu, ng'ayambadde okutuuka ku bigere, era ng'asibiddwa mu kifuba olukoba olwa zaabu.
14 N'omutwe gwe n'enviiri ze nga zitukula ng'ebyoya by'endiga ebitukula ng'omuzira; n'amaaso ge ng'ennimi z'omuliro;
15 n'ebigere bye nga bifaanana ng'ekikomo ekizigule, ng'ekirongoosebbwa mu muliro; n'eddoboozi lye nga liri ng'eddoboozi ly'amazzi amangi.
16 Era ng'akutte mu mukono gwe ogwa ddyo emmunyeenye musanvu: ne mu kamwa ke ne muvaamu ekitala ekisala eky'obwogi obubiri: n'obwenyi bwe nga buli ng'enjuba bw'eyaka mu maanyi gaayo.
17 Bwe nnamulaba, ne ngwa ku bigere bye ng'afudde. N'anteekako omukono gwe ogwa ddyo, ng'ayogera nti Totya; nze w'olubereberye era ow'enkomerero,
18 era Omulamu; era nnali nfudde, era, laba, ndi mulamu emirembe n'emirembe, era nnina ebisumuluzo eby'okufa n'eby'Emagombe.
19 Kale wandiika by'olabye, n'ebiriwo, n'ebigenda okubaawo oluvannyuma lw'ebyo;
20 ekyama ky'emmunyeenye omusanvu z'olabye mu mukono gwange ogwa ddyo n'ettabaaza omusanvu eza zaabu. Emmunyeenye omusanvu be bamalayika b'ekkanisa omusanvu: n'ettabaaza omusanvu ze kkanisa omusanvu.